Мушкулкушод ҳақида » Тавҳид\n2,396 марта ўқилган\nБиби Мушкулкушод халқимиз мусулмон хотин-қизлари тасаввурида кишиларнинг мушкулини осон қиладиган, оиладаги оғир вазиятларда ёрдамга келадиган, бахт, омад, бойлик келтирувчи, қийинчиликларни бартараф қилувчи авлиё хотин саналган (Қаранг: Саттор М. Ўзбек удумлари. – Т.: Адолат, 2004. – Б. 177).\n«Мушкулкушод» сўзи «мушкул» – қийин, душвор, «кушод» – очувчи, яъни қийинчиликларни енгувчи, мушкуллик ва бандларни ечувчи маъносини англатади (Қаранг: Аширов А. Ўзбек халқининг қадимий эътиқод ва маросимлари. – Т.: 2007. – Б. 203).\nХалқ орасида мушкули бор ҳар бир одам Биби Мушкулкушодга сиғиниб дуо қилса, Аллоҳ таоло унинг мушкулини осон қилиб, ёрдам беради, деган эътиқод мавжуд.\nАгар Биби Мушкулкушод шахси тарихига эътибор берсак, одамлар орасида тарқалган ривоятларга қараганда ушбу аёл Баҳоуддин Нақшбанднинг холаларидан бири бўлиб, асл исми Мусалламхон экан (Қаранг: Муҳиба Саййид Ҳасан қизи. Валий волидалар. – Т.: Ёзувчи, 1999. – Б. 30).\nМушкулкушод маросими ҳақиқатлари\nМушкулкушод маросими юртимиз аёллари орасида энг кўп тарқалган маросимлардан бири ҳисобланиб, минг афсуслар бўлсинки бугунги кунгача сақланиб келмоқда. Эътиқодий тушунчаси заиф инсонлар тасаввурида ушбу маросим «исломий маросим» деб тушунилади. Унда аёллар хонадонларда меҳмондорчиликлар қилиб жамланишади. Бундай жамланишларда ўзига хос «Отин ойи» деган номни олган аёллар бошчилик қилишади. Ўша отин ойилар мажлис иштирокчиларига асли йўқ бўлган тўқима қиссаларни ўқиб беришади. Маросимда ўқиладиган ўша китобларнинг сифати шаръий талабга жавоб бермайди. Ҳатто, қиссаларнинг муаллифи кимлигини тасдиқловчи маълумотлар ҳам мавжуд эмас. Қолаверса ўша отин ойиларнинг диний билим олганми ёки йўқми, ҳеч ким билмайди.\nАфсонага кўра, Баҳоуддин Нақшбанднинг холалари ўроғини йўқотган ўтинчига ёрдам бериб, ҳар чоршанба кунлари ушбу авлиё аёлни эслаб, ис-чироқ қилиши лозимлигини тайинлаган экан (Қаранг: Саттор М. Ўзбек удумлари. – Т.: Адолат, 2004. – Б. 177). Мазкур ривоятга амал қилган ҳолда маросим фақат чоршанба куни ўтказилгани сабабли, айрим жойларда «Биби Чоршанба» деб ҳам юритилади. Шунингдек, ўзбекларда «чоршанба – муродбахш кун», «зиёрат куни» деган тушунча ҳам мавжуд (Қаранг: Аширов А. Ўзбек халқининг қадимий эътиқод ва маросимлари. – Т.: 2007. – Б.203). Ушбу маросимда шам ёки чироқ ёқиб, азиз-авлиёлар руҳи ёд этилгани учун, аёллар орасида маросимга нисбатан «Мушкулкушод» номи билан бир қаторда «Чироқ ёқди» номини ишлатиш ҳам кенг тарқалган (Қаранг: Дала ёзувлари. Наманган вилояти Янгиқўргон тумани Заркент қишлоғи. 2008).\nМушкулкушод маросимларида авлиё зотларнинг руҳидан мадад сўралади, ҳожатларини тиланади. Отин ойилар баъзида Қуръон ва ҳадислар билан ваъз қилгандек бўлсаларда, ушбу ишлари орасида фол очиш, руҳлардан мадад тилаб сиғиниш, туморларга дам солиб «иссиқ-совуқ» қилиш, қулф-калитга «дам уриш» орқали бахтсизларга бахт бериш каби ширкий амаллар билан ҳам шуғулланишади.\nМаросимда иштирок этиб келаётган аёлларнинг аксарияти Биби Мушкулкушодни Нақшбандия тариқатининг асосчиси Баҳоуддин Нақшбандга хола бўлган ва улардан ўрнак олиб авлиёлик даражасига чиққан аёл бўлган, деб таъкидлайдилар (Қаранг: Дала ёзувлари. Наманган вилояти Янгиқўрғон тумани Заркент қишлоғи ва Наманган тумани Қумқўрғон қишлоғи Биби Мушкулкушод она мозори. 2008).\nИслом дини эътиқодида Аллоҳдан ўзга ўликлардан, авлиёлардан, санамлардан ва шунга ўхшаш нарсалардан ёрдам ва мадад сўраш Аллоҳга ширк келтириш ҳисобланади. Аллоҳ таоло айтади: «Аллоҳни қўйиб, сизга фойда ҳам, зиён ҳам етказа олмайдиган нарсага илтижо қилманг! Бас, агар шундай қилсангиз, у ҳолда албатта золимлардандирсиз! Агар Аллоҳ сизга бирон зиён етказса, уни фақат Ўзигина кетказа олур. Агар сизга бирон яхшилик (етказишни) ирода қилса, Унинг фазлу марҳаматини қайтара олгувчи йўқдир. У Ўзи хоҳлаган бандаларига яхшилик етказур. У мағфиратли, меҳрибондир» (Юнус: 106-107).\nЯна Аллоҳ таоло айтадики: «Ана шу Аллоҳ сизларнинг Роббингиздирки, (барча оламларга) подшоҳлик ёлғиз Уникидир. (Эй мушриклар), сизлар У зотни қўйиб илтижо қилаётган бутларингиз эса пўстлоқча нарсага ҳам эга эмасдирлар. Агар сизлар уларни чорласангизлар, дуоларингизни эшитмаслар. Агар эшитсалар-да, сизларга жавоб қила олмаслар ва Қиёмат кунида уларни (Аллоҳга) шерик қилиб олганларингизни инкор қиладилар. (Эй Муҳаммад соллаллоҳу алайҳи ва саллам, дунё-ю, охират ҳақида ҳеч ким) сизга хабардор зот (яъни Аллоҳ) каби хабар бера олмас» (Фотир: 13-14).\nАллоҳ таоло юқоридаги оятларда Ўзидан бошқага қилинган дуоларни куфр ва ширк деб атади. Шунингдек Аллоҳдан бошқасига дуо қилган одамдан кўра адашганроқ одам йўқ эканини таъкидлади.\nАллоҳ таоло пайғамбарларини шу ширкни йўқотиш, одамларни ундан қутқариб, ибодат ва дуода Аллоҳни яккалаб, Аллоҳгагина дуо қилишга йўллаш учун юборган. Чунки, ғайри оддий сабабларда мададни фақатгина Аллоҳдан сўралади. Чунки дуо – ибодатдир. Уни Аллоҳдан бошқаси учун қилган одам эса мушрикдир. Аллоҳ таоло бандаларига буни тушунтириб айтади: «Сенгагина сиғинамиз ва Сендангина мадад сўраймиз!» (Фотиҳа: 5). Аллоҳ таоло яна айтади: «Албатта (барча) масжидлар Аллоҳникидир. Бас, (масжидларда) Аллоҳ билан бирга яна бирон кимсага дуо-илтижо қилманглар!» (Жин: 18).\nЗарар бериш, мусибатларни кушойиш қилиш, бандаларига неъматларни мўл қилиш ва неъматларни кетказмаслик Аллоҳнигина қўлидадир. Унинг берган нарсасини тўсгувчи, тўсган нарсасини бергувчи, қилган ҳукмини қайтаргувчи йўқ. Аллоҳ барча нарсага қодир зот.\nБу нарсаларни билган инсон ҳеч қачон Аллоҳдан ўзгага дуо қилмаслиги, ундан ўзгадан мадад сўрамаслиги керак бўлади. Бу каби ширкий маросимлардан нари юришлик керак, бундай маросимларда иштирок этаётган ёки ташкиллаштираётганларни бундан қайтариш, насиҳат қилиш керак.\nБиби Мушкулкушод номи билан боғлиқ рамзий қабрлар ва зиёратгоҳларни юртимизнинг деярли ҳар бир вилоятида учратиш мумкин. Масалан, Бухородаги Қасри Орифон қишлоғида Баҳоуддин Нақшбанд зиёратгоҳи ёнидаги Биби Мушкулкушод қабри, Наманган вилояти Наманган тумани Қумқўрғон қишлоғидаги Биби Мушкулкушод мозори, Фарғона вилоятидаги Биби Чоршанба зиёратгоҳи ва бошқаларни мисол тариқасида келтириш мумкин.\nНабий соллаллоҳу алайҳи ва саллам ҳаётлари мобайнида нафақат ширк амалларига қарши курашганлар, балки ширкка олиб борувчи барча йўлларни тўсганлар ва улардан ғоят қаттиқ огоҳлантирганлар. Қабрларни улуғлашлик ҳам шулар жумласидан бўлиб, уларга сиғинишдан ва уларнинг эгалари хусусида ғулув кетишдан қайтарганлар.\nРасулуллоҳ соллаллоҳу алайҳи ва саллам айтганлар: «Яҳудий ва насронийларга Аллоҳнинг лаънати бўлсин, пайғамбарларининг қабрларини масжид қилиб олишди» (Муттафақун алайҳ). Бошқа бир ривоятда эса бундай деганлар: «Огоҳ бўлинглар, сизлардан илгари ўтганлар пайғамбарларининг қабрларини масжид қилиб олишар эди. Огоҳ бўлинглар, қабрларни масжид қилиб олманглар! Мен сизларни бундан қайтараман» (Муслим ривояти).\nКўпчилик одамлар бу қайтариқларга зид иш қилиб, Набий соллаллоҳу алайҳи ва саллам огоҳлантирган ишларга қўл урдилар ва бунинг оқибатидан катта ширкка кириб қолдилар. Улар қабрлар устига масжидлар, сағаналар, чиллахоналар қуриб, уларни ҳар турли ширк амаллари – қурбонлик ва назрлар сўйиш, уларда ётган маййитларга дуо қилиб, улардан мадад сўраш каби ишлар адо этиладиган зиёратгоҳларга айлантирдилар. Бу зиёратгоҳларга борувчилар зиёратларида маййитни Аллоҳга шерик қилиб, унга дуо қилиш ёки дуода уни восита қилиш, ундан ҳожатларини раво этишини сўраш, устларига баракотлар ёғдиришини ёки душманлари устидан нусрат беришини сўраш каби ширк амалларини қилишади.\nИслом шариатида мозорларга қурбонликлар ва назрлар келтириш катта ширк ҳисобланади. Қабрлар устига қуббалар қилиниб, масжидлар қурилган жойларда жоҳиллар бу қабр соҳиблари фойда ва зарар беришга қодир, мадад сўраганларга ёрдам беришади, ҳожатмандларнинг ҳожатларини раво қиладилар деб эътиқод қилишди ва уларга қурбонлик ва назрлар келтиришди. Бориб, бориб эса бу қабрлар Аллоҳдан ташқари ибодат қилинадиган бут-санамларга айланди. Минг афсуслар бўлсинки Ислом оламининг кўплаб мамлакатларида бу нарса бугунгача содир бўлиб келмоқда (Қаранг: Шайх Солиҳ Фавзон «Тавҳид китоби» 23).\nОта-боболарни ҳужжат қилишлик жоҳилият аҳли сифатидандир\nМушкулкушод мозорига зиёратга борган аёллар билан суҳбат қурилганда улар: «Баъзи уламолар Мушкулкушод маросимини динда йўқ, ўтказиб бўлмайди дейишибди. Бироқ бизнинг ота-боболаримиз бажариб келган ва бу орқали муродига етган амаллардан воз кеча олмаймиз. Шунинг учун, бундай гапларни эшитсак ҳам «агар хато бўлса Худо кечирсин», деб бу жойга келамиз. Бу азиз авлиёларнинг жойи, бу ерда қилинган дуолар, албатта, ижобат бўлади. Биз яхши ният қилиб Аллоҳдан сўраймиз, Мушкулкушод она ҳаққига дуо қиламиз ва улар бизни қўллаб-қувватлайдилар», – деб айтишган (Қаранг: Дала ёзувлари. Наманган вилояти Қумқўрғон қишлоғи. 2008).\nАввал ўтганларнинг йўлини, келиб чиқиш манбасига аҳамият қаратмай, ҳужжат сифатида ёдга олишлик жоҳилият аҳлининг сифатларидандир.\nАввал ўтганларни ҳужжат қилишлик ҳақида Аллоҳ таоло шундай деди: «(Фиръавн) деди: «У ҳолда аввалги авлодларнинг ҳоли недир? (яъни Роббинг уларни ҳам азоблаганми?)»» (Тоҳа: 51). Яна Аллоҳ таоло айтадики: «Бизлар буни аввалги ота-боболаримиздан эшитган эмасмиз» (Мўминун: 24).\nПайғамбарлар халқларга ҳақни олиб келганда, улар ота-боболарини ҳужжат қилишган. Мусо алайҳиссалом Фиръавнни иймонга даъват қилганларида аввал ўтганлар йўлини ҳужжат қилди: «(Фиръавн) деди: «У ҳолда аввалги авлодларнинг ҳоли недир? (яъни Роббинг уларни ҳам азоблаганми?)»». Кофирлардан иборат аввал ўтган олдинги асрдагиларнинг тутган йўлларини ҳужжат сифатида келтиришни истади. У эса ботил, жоҳилий ҳужжатдир. Нуҳ алайҳиссалом қавми ҳам у киши уларни Аллоҳнинг йўлига даъват қилганларида айтганидек, айтишгандики: «(Шунда) унинг қавмидан кофир бўлган кимсалар: «Бу ҳам худди сизларга ўхшаган одам. (Фақат) сизлардан устун бўлиб олмоқчи. Агар Аллоҳ (пайғамбар юборишни) хоҳласа эди, фаришталарни туширган бўлур эди. Бизлар бу (Нуҳ айтаётган «Аллоҳ якка-ягонадир», деган сўз)ни аввалги ота-боболаримиздан эшитган эмасмиз» (Мўминун: 24).\nШундай қилиб улар Аллоҳнинг пайғамбари бўлмиш Нуҳ алайҳиссалом даъватларини ота-боболарининг йўли ҳақ дея қарши олдилар. Чунки у ота-боболарининг йўлига зид эди.\nҚурайш кофирлари шундай дейишарди: «Бизлар бу ҳақда (яъни Аллоҳнинг яккаю ягона эканлиги ҳақида) сўнгги миллат — динда(ги одамлардан ҳам, яъни Исломдан аввалги сўнгги дин бўлмиш насроний динидаги одамлардан ҳам) эшитган эмасмиз. Бу фақат бир уйдирмадир холос» (Сод: 7). Яъни, Муҳаммад соллаллоҳу алайҳи ва саллам олиб келган динни ота-боболаримиздан эшитган эмасмиз. Бу фақат уйдирмадир, холос. Демак, улар Росул соллаллоҳу алайҳи ва саллам олиб келган йўлни ёлғон дея васф қилдилар. Нима учун? Чунки у ота-боболарининг йўли бўлмиш бут-санамларга ибодат қилишга зид йўл эди. Ва ота-боболари йўли бўлмиш Иброҳим ва Исмоил алайҳимассаламларнинг динига ҳам қайтишмади. Балки яқин ўтмишдаги ота-боболари бўлмиш Қурайш кофирларидан иборат Маккадаги аждодларининг йўлига қайтдилар. Ана шу кофирлар ва жоҳилият одатидирки, ўзларидан аввал ўтган умматларни ҳужжат ўлароқ ёдга оладилар.\nОқил кишиларга эса элчиларнинг йўлига аҳамият қаратмоқликлари ва ҳақ нимаю, ботил нима экани аниқ бўлиши учун ушбу пайғамбар йўлини ота-боболарининг йўлига солиштириб кўрмоқликлари вожибдир. Ўзлари учун (ҳидоят) эшигини ёпиб олиб: фақат ота-боболаримиз йўлини қабул қиламиз, унга зид бўлган нарсани қабул қилмаймиз, деб айтишларига келсак, ушбу қилмиш ўзлари учун нажот истагида бўлганлар ҳали у ёқда турсин, ақли расо кишиларнинг ҳам иши эмас.\nҲозирда эса қабрларга ибодат қилувчилар ушбу ибодатдан қайтарилсалар, айтадиларки: ушбу ишни фалон шаҳардагилар ҳам қилади, фалончи жамоат ҳам қилади ва аввалги асрдагилар шундай йўл тутишганди. Мавлудхонлик қиладиганларга: ушбу ишингиз бидъат, деб қайтариладиган бўлса, айтадиларки: бу аввалдан шундай қилиниб келинади. Агар ботил бўлганида аввалгилар бунга амал қилмасдилар.\nУшбу ҳужжат жоҳилият аҳлининг ҳужжатидир. Одамлар нима қилаётганига қараб хулоса қилинмайди, балки Расулуллоҳ соллаллоҳу алайҳи ва саллам олиб келган диндан хулоса қилинади. Чунки одамлар баъзан хато ва баъзан тўғри қиладилар. Бироқ Расулуллоҳ соллаллоҳу алайҳи ва саллам олиб келган йўл қатъан тўғридир. Демак, унга эргашиш вожиб бўлади. Аллоҳ таоло бизни ота-боболаримиз ва аждодларимизга (эргашишликка) қўйиб қўймади. Агар ота-бобо ва аждодларимиздаги нарса кифоя қилганида пайғамбарларга муҳтож бўлмасдик.\nСўфийлар ҳам худди шундай, айтадиларки: бизнинг ушбу ҳолатимиз пайғамбарларга эргашишимиздан халос этади. Биз Аллоҳга тўғридан-тўғри ўзимиз боғлана оламиз. Ва Аллоҳдан тўғридан-тўғри ўзимиз қабул қилиб оламиз. Аҳли сунна динларини ўликлардан оладилар (яъни бу билан санаддаги ровийларни назарда тутадилар). Биз эса динимизни ўлмайдиган тирик Зотдан оламиз. Ва айтадиларки: Пайғамбарларга авом муҳтождир. Хос кишилар эса элчиларга асло муҳтож бўлмайди. Чунки улар Аллоҳга етишишди ва орифлардан бўлишди. Энди элчиларга эҳтиёж йўқ. Шайтон уларга шундай дейди: тариқат соҳиблари элчиларга муҳтож эмас. Чунки улар Аллоҳдан тўғридан-тўғри қабул қилиб оладилар. Бу эса жоҳилият динидир. Ушбу турга мисол келтирамиз десак мисоллар жуда кўпдир (Қаранг: Шайх Солиҳ Фавзон «Шарҳ Масаилул Жаҳилийя» (44-45)).\nАллоҳнинг неъматларини ўзгага нисбат беришлик улкан жиноятдир\nИккинчи жаҳон уруши даврида аёлларимиз Мушкулкушод маросимини ўтказишга алоҳида эътибор қаратган эканлар. Буни ўша даврдаги воқеаларга гувоҳ бўлган онахонларимиз ҳам тасдиқлайдилар. Масалан, Наманган вилояти Янгиқўрғон тумани Заркент қишлоғида истиқомат қилувчи Ойшахон ая: «Биби Мушкулкушод, Биби Сешанба каби маросимларини ёлғон деб бўлмайди. Бу азиз-авлиёларнинг башорати. Оналаримиз, бувиларимиз бу маросимларни ихлос билан ўтказиб, дуо қилганлари учун уруш тўхтаб, ғалабага эришганмиз ва ккинчи жаҳон урушидан боболаримиз соғ-омон қайтишган», – дея таъкидлайди (Қаранг: Дала ёзувлари. Наманган вилояти Янгиқўрғон тумани Заркент қишлоғи. 2008).\nЮқоридаги ҳолат тавҳид бобидаги энг улкан жиноятлардандир. Хоссатан ҳозирги замонда бундай ҳолатларга жуда кўп бора гувоҳ бўламиз. Ушбу масалани оммага ёритиб беришликка эҳтиёж ниҳоятда катта.\nАллоҳ таоло айтадики: «Улар Аллоҳнинг неъматини танирлар ва кейин уни инкор қилурлар. Уларнинг кўплари кофирлардир» (Наҳл: 83).\nКофирлар неъматлар сураси дея аталадиган Наҳл сурасида васф қилинди. Аллоҳ таоло уларни Аллоҳнинг неъматларини таниб, сўнг уни инкор қилурлар дея васф этди. Неъматни инкор қилишлик, уни Аллоҳдан ўзгасига нисбат беришлик ва неъматни фазлу марҳамат ўлароқ ато этган Зот бўлмиш Аллоҳ таолодан ўзгаси ато этди деб билишликдир.\nБандага барча неъмат Аллоҳ жалла ва аъладандир деб билишлиги вожиб бўлади. Тавҳид барча неъматни Аллоҳ жалла ва аълага нисбат беришлик билангина мукаммал бўлади. Неъматларни Аллоҳдан ўзгасига нисбат беришлик тавҳиднинг мукаммалигидаги нуқсон ва Аллоҳ жалла ва аълага ширк келтиришнинг бир туридир. Ушбу оятнинг тавҳид бобига боғлиқлиги шуки, кўпчилик неъмат (берилиши) ёки мусибатни даф бўлиши рўбарўсида шундай лафзларни истеъмол қиладики, булар Аллоҳ жалла ва аълага кичик ширк келтиришдир. Ушбу масала мукаммаллигига зид келадиган ана шундай лафзларга ва неъматни Аллоҳ жалла ва аълага нисбат беришлик вожиб эканига танбеҳ бор (Қаранг: Солиҳ Оли Шайх «Тамҳид лишарҳ Китаб ат-Тавҳид» (446)).\nКимда-ким Холиқнинг неъматини Ундан ўзгасига нисбат берса, батаҳқиқ, Унга рубубиятда шерик исбот қилибди. Чунки ушбу кимса неъматни сабабга, ушбу сабаб неъматни баҳш этувчи дея нисбат берди. (Юқоридаги каби неъматни умуман ботил сабабга нисбат беришликни гапирмаса ҳам бўлаверади). Бу бир томондан, бошқа томондан олиб қарасак: ушбу кимса ибодатлардан бири бўлмиш шукр қилиш ибодатини адо этмади. Шукр қилишликни тарк этмоқ эса тавҳидга зиддир. Чунки Холиқ, неъматни берган Зот субҳанаҳу ва таолога шукр қилинмоғи вожиб бўлади. Ана шу жиҳатлардан ушбу ҳолатни тавҳиди рубубият ва тавҳиди ибодатга боғлиқлик жойи бор. Сабабни у неъматни баҳш этувчи дея неъматни сабабга нисбат беришлик нуқтаи назаридан олиб қарасак, бу рубубият тавҳидидаги путурдир. Ибодатлардан бири бўлмиш шукр қилишни адо этмаслик нуқтаи назаридан олиб қарасак, бу улуҳият тавҳидидаги путурдир (Қаранг: Шайх Усаймин «Қовлул Муфид» Ибн Жавзийя нашриёти 497-бет).\nШиркка сукут қилинмайди\nУшбу мавзудаги маълумотларни жамлар эканмиз, мана шу мавзуга ўз фикрини билдирган Исломий университет талабасининг ушбу сўзлари эътиборимизни жалб қилди: «Ўзбек халқининг диний дунёқарашида юқоридаги каби маросимлар алоҳида ўрин эгаллаганини эътиборда тутган ҳолда, улардаги исломга зид амаллар ва иллатларни бутунлай йўқотиш мақсадида аёллар ижтимоий ҳаётидан бирданига сиқиб чиқаришга уриниш ёки таъқиқлаб қўйиш ижобий натижа бермайди. Ота-боболар анъанаси тарзида давом этиб, шу орқали ўзларининг динга бўлган эҳтиёжларини қондириб келаётган маросимларни бутунлай четга суриш аёлларимиз онгида бўшлиқни юзага келтириши ва бу салбий оқибатларни келтириб чиқариши ҳам мумкин».\nРасулуллоҳ соллаллоҳу алайҳи ва саллам сийратларига назар ташлаган кимса шуни гувоҳи бўладики, у зот бирор бир сония бўлса-да ширк ва куфрни инкор қилишдан тўхтамаганлар, озгина вақт ширкни қилиб турақолишсин демаганлар. Маккада ва Мадинада, ҳижратдан олдин ва кейин, тинчлик ва уруш дамларида, хазар ва сафар онларида, кечаю кундуз, касаллик ва саломатлик пайтларида, хуллас барча-барча ҳолатларида ширк ва куфрдан қайтаришда бардавом бўлганлар, бу ишни кейинга сурмаганлар. Мисол тариқасида қуйидаги ҳадисларни эътиборингизга ҳавола қиламиз:\nАбу Воқид ал-Лайсий розияллоҳу анҳудан ривоят: «Пайғамбар соллаллоҳу алайҳи ва саллам билан Ҳунайнга (жой номи) чиқдик. Биз эндигина Исломга кирганлар эдик. Мушриклар, атрофида йиғилиб ўтирадиган ва унга қуролларини илиб қўядиган бир дарахт бўлиб, у «Зоти Анвот», дейиларди. Ўша дарахтнинг олдидан ўтиб айтдикки: «Эй Расулуллоҳ! Бизга ҳам уларни «Зоти Анвот»и бўлгани каби бир «Зоти Анвот» қилиб беринг». Шунда Расулуллоҳ соллаллоҳу алайҳи ва саллам: «Аллоҳу Акбар! Албатта бу (жоҳил ибодатгўйлар босиб ўтган) йўллардир. Жоним Унинг қўлида бўлган Зотга қасамки, Бани Исроил Мусога айтган сўзни айтдингиз: «Бизларга ҳам уларнинг илоҳлари каби илоҳ қилиб (ясаб) бер», дедилар. У айтди: «Албатта, сизлар билмайдиган қавмдирсизлар» (Аъроф: 138). Албатта, ўзларингиздан олдингиларнинг йўлларига юрасизлар», дедилар» (Термизий (2180) ривоят қилиб: «Ҳасан, саҳиҳ ҳадис» деган).\nСобит ибн Доҳҳак розияллоҳу анҳудан ривоят: «Бир киши «Бувана» (деган жой)да туя сўйишликни назр қилди. Бу ҳақда Пайғамбар соллаллоҳу алайҳи ва салламдан сўраганди, шундай дедилар: «У ерда ибодат қилинадиган жоҳилият бутларидан бирортаси бўлганмиди?». «Йўқ», – деб айтишди. У киши (соллаллоҳу алайҳи ва саллам): «У ерда (жоҳилият аҳлининг) йиғилишиб ўтказадиган бирор маросимлари бормиди?», – дедилар. Улар: «Йўқ», – дейишди. Шунда Расулуллоҳ соллаллоҳу алайҳи ва саллам: «Назрингга вафо қил! Чунки Аллоҳга маъсият бўладиган, ҳамда одам боласи эга бўлмаган нарсаларда назрга вафо қилишлик йўқдир», – дедилар» (Абу Довуд (3/607), Байҳақий «Сунан» (10/83), Табароний «Кабир» (1341), Ибн Ҳажар «Талхис» (4/180)да саҳиҳ дедилар).\nПайғамбар соллаллоҳу алайҳи ва саллам замонларида мўминларга озор берадиган бир мунофиқ бор эди. Шунда баъзи (саҳобалар): «Қани биз билан турингларчи, Расулуллоҳ соллаллоҳу алайҳи ва салламга ушбу мунофиқнинг (таъзирини бериб қўйсинлар дея) ўтиниб ёлборамиз», – дедилар. Пайғамбар соллаллоҳу алайҳи ва саллам: «Менга ўтиниб ёлборилмайди. Балки Аллоҳ таолодан ўтиниб мадад сўралади», – дедилар (Табароний «Мажмаъ аз-Заваид» (10/159) Убода ибн Сомит розияллоҳу анҳудан ривоят қилди).\nҲатто ўлим соати яқинлашганида ширкдан огоҳлантиришни тарк қилмадилар. Оиша розияллоҳу анҳо айтадилар: «Расулуллоҳ соллаллоҳу алайҳи ва саллам (ўлим соати яқинлашиб) келган вақтда юзларига йўл-йўл ёпинчиқларини ташлаб олдилар, нафаслари бўғилиб кетгач, юзларини очдилар ва мана шундай ҳолатда туриб: «Яҳудий ва насронийларга Аллоҳнинг лаънати бўлсин, пайғамбарларининг қабрларини масжид қилиб олишди» деб, уларнинг қилмишларидан (умматларини) огоҳлантирдилар. Агар шундан қўрқмаганларида у зотнинг қабрлари очиққа чиқариб қўйиларди. Бироқ уни масжид қилиб олинишидан қўрқдилар» (Муттафақун алайҳ).\nБундай мисолларни Расулуллоҳ соллаллоҳу алайҳи ва саллам ҳаётларидан жуда кўп топишимиз мумкин.\nЭй мусулмонлар, шуни билингларки ширк ёйилишининг асосий сабаби, бизнинг сукут қилишимиз ва унга бепарволигимиздир.\nШавконий раҳимаҳуллоҳ дедилар: «Билгинки, мана бу одамларнинг ўзларида олиб юрган ўликларга нисбатан эътиқодлари ширкдир. Бироқ бунинг моҳияти ҳатто илм аҳлига ҳам сезилмас бўлиб қолмоқда. Бу (ўша ширк) ҳақидаги илмнинг ўз-ўзидан махфий қолганидан эмас, балки кўпчилик бу ҳақида сукут қилганидан, шунингдек қария шунинг орасида яшаб келгани ва ёш (авлод) шунда катта бўлгани учундир. Улар ёшликларидан ўша ширкий маросимларни кўриб, эшитишган ва шу билан бирга буни бирор ким қоралаганини кўришмаган, эшитишмаган. Бунинг устига, улар доим ўша маросимларга тарғиб қилган ва одамларни унга даъват қилганларни эшитишган. Бунинг барчаси турли зарбулмасал ва афсоналар билан мустаҳкамланади ва кучаяди. Уларни одамлар бир биридан фалончи қабр олдида маълум бир амални қилгани учун мушкули ҳал бўлгани ҳақида ривоят қилишади. Мана шу барча ҳолатлар биргаликда вақт ўтиши ва авлодларнинг алмашиши билан инсонда ўша қабр олдидаги амаллар Аллоҳга бўлган энг буюк ибодатлардан бири экани ҳақидаги эътиқодни мустаҳкамлайди. Шундан сўнг энди у инсон олган илмидан фойда олмайди. Бунинг устига, уларнинг амаллари айни ҳақиқий ширк эканига далолат қилувчи далилларни у ҳар доим рад қилади. Агар у кимнидир мана шу далилларга суяниб бу ҳақида гапираётганини эшитса, ўша заҳотиёқ уни рад қилади. Чунки у ўзининг (онгига) қуюлиб кетган қарашларини ўша заҳотиёқ ўзгартира олишини, у энг буюк ибодат ва афзал амал деб ҳисоблаган нарсаси аслида энг жирканч ва барча ҳаромотларнинг энг дахшатлиси эканини (ўша заҳотиёқ) тушуна бошлашини амалда тасаввур қилиб бўлмайди» (Қаранг: «Ихлас Калимат ат-Тавҳид» 102-103).\nЯна у киши раҳимаҳуллоҳ айтадилар: «Далил соҳиби, чуқур тафаккур эгаси бўлган илм аҳлига келсак, агар у одамларга (тўғри) йўлни кўрсатадиган, ҳақ сўзни айтадиганлардан бўлганида эди, у ўша заҳотиёқ унинг йўли тўғри, натижаси эса самарали эканини билган бўларди. Аллоҳ таоло Унинг қудрати мўъжизасини, шунингдек Ундан бўлган ғаройиб ҳимоя ва мададларни ўша заҳотиёқ унга кўрсатган бўларди. У унга: «Албатта Аллоҳ Ўзига (яъни динига) ёрдам берадиган зотларни ғолиб қилур» (Ҳаж: 40); «Эй мўминлар, агар сизлар Аллоҳга ёрдам берсангизлар, У зот ҳам сизларга ёрдам берур» (Муҳаммад: 7) деб ваъда берганининг ҳақ экани ҳақида гапирмаса ҳам бўлаверади. Бу ҳақ ва унинг аҳлини қўллаб-қувватлаш йўлида унинг руҳи ва қалбини янада кучлироқ мустаҳкамлаган бўлар эди… Агар ўша ҳақни ундан қабул қилишса, унда у Расулуллоҳ соллаллоҳу алайҳи ва саллам: «Аллоҳ номига онт ичиб айтаманки, Аллоҳ сен сабабли бир кишини ҳидоятлаб қўйиши, сенга қизил туялар берилишидан кўра яхшироқдир!» (Бухорий 3701; Муслим 1872) деб айтганлардан бўларди. Агарда қабул қилишмаса, у Аллоҳ унга вожиб қилган ишни бажарганлардан бўлади. Бу билан (у) Аллоҳ таоло изоҳлашга амр қилган илмни яшириш гуноҳидан омонда бўлади. Ва бу унга шу дунёда ва охиратда улуғликдан бошқа нарсани зиёда қилмаган, Аллоҳнинг бандалари олдида унинг обрўси зиёда бўлган ва Аллоҳ ўзининг тақводор бандаларига ваъда қилган нарсаларга муяссар бўлган бўларди. Унинг душманларига келсак, кўпдан-кўп ёлғон ва айбловлар билан, таъзирини бериш ва жисмоний жазолаш ҳақидаги ваъдалар билан уни камситишга қанчалик урунишмасин, барчаси улар истаган ва таҳмин қилганнинг зидди билан якун топган бўларди ва (яхши) оқибат муттақийнлар тарафида бўларди. Ҳудди Аллоҳ таоло мўмин бандаларига ваъда қилганидек: «Ёмон макр-ҳийла эса фақат ўз эгаларини ўраб ҳалок қилур» (Фотир: 43)» (Қаранг: «Адаб ут-Толаб» 17).\nАллома Ибнул Қоййим раҳимаҳуллоҳ дедилар: «Аллоҳнинг ҳаромоти бузулишини, У жорий қилган чегаралар кесиб ўтилганини, Унинг дини тарк қилиниб, Расули соллаллоҳу алайҳи ва салламнинг суннатидан бўйин товланганини кўраётган, аммо шунга қарамай унинг қалби совуқ, тили эса сукут қилаётган одамда қандай дин ва қандай яхшилик бўлиши мумкин?! Бу соқов шайтондир! Ботилга даъват қилаётган эса гапираётган шайтондир. Ахир агар ўзига даромад манбасини ва мавқеини таъминлаб олган бўлишса, демак уларни энди дин билан нима бўлаётгани қизиқтирмайдиганлар сабабидан динга фалокат келмадими?! Энди агар кимдир унинг мавқеи ёки мулкини камситадиган (ёки ноқис қиладиган) бўлса, унда у гур этиб ёнади, барча бор кучини сарфлайди ва уччала услуб (қўли, оғзи, қалби) билан қаршилик кўрсатади. Шу билан бирга мана шундайлар Аллоҳнинг Кўзида паст бўлишди ва Унинг Ғазабига дучор бўлишди. Улар ўзлари билмаган ҳолда шу ҳаётидаёқ мавжуд бўлган энг оғир синов билан синалишди. Бу синов эса – қалбнинг ўлишидир. Ахир инсон қалби қанчалик тирик бўлса, шунчалик Аллоҳ ва Расули соллаллоҳу алайҳи ва саллам учун бўлган ғазаби кучлироқ ва унинг динга бўлган ёрдами комилроқ бўлади» (Қаранг: «Эъламул муаққиъийн» 2/158).\nШавконий раҳимаҳуллоҳ дедилар: «Агар сен: «Шубҳасиз, ҳақ сўзни айтишлик вожиб, одамларни унга йўллаш шарт, уни яшириш мумкин эмас. Аммо агар мен буни қилсам, аниқ биламанки ҳолатни бу ўзгартирмайди. Бироқ шу билан бирга мен ўз ҳаётим ва номусимни хавф остига қўяман» деб айтсанг, унда мен сенга (бундай) жавоб бераман: «Бу ҳаёллар тақводорлар учун яхши оқибат ва Аллоҳнинг ёрдами ҳақида сенга аввалроқ айтганларимни ёмон ўзлаштирганинг учунгина келган. Бироқ, кел сен қўрқаётган иш бўлди ҳам деб тасаввур қилайлик. Сенга синовлар келса сен ўзингда зарар ва шунга ўхшаш қийинчиликларни хис қиласан. Менга айтчи, наҳотки сен бу ҳаётда абадий бўламан деб ўйласанг? Сен билан содир бўлиши мумкин бўлган ишнинг энг қўрқинчлиси сенинг ҳақни ҳимояси йўлида ва илмни ёйиш йўлида ҳалок бўлишингдир. Бу билан сен абадий саодатни қўлга киритасан ва илм аҳли учун абадий ибрат, бидъатчилар учун эса шармандалик ва уларнинг хорлиги бўласан. Қанча Аллоҳнинг бандалари сени бу йўлда ўзиб кетди ва бу улуғ даражага етишди – уларда сен учун ибрат бор. Эй бечора, жанг майдонида Аллоҳнинг бандалари орасида (баданларини) қиличлар чопган, найза ва ўқлар тилка-пора қилгарларига назар солсангчи. Улар ўлимни исташди, қилич ва найзалар баданларига санчди, ўлим уларнинг кўз олдиларида эди. У (ўлим) уларга олдию орқаларидан, ўнгу чапларидан яқинлашарди. Уларгача сенга йўл бўлсин?! Сенга эса мусулмонлар орасида туриш ва уларни Роббилари динига даъват қилишдан бошқа ҳеч нарса буюрилмади-ку!»» (Қаранг: «Адаб ут-Толаб» 36).\n/ Кутубхона / Бидъат / Мушкулкушод ҳақида\nAbu Yahya → 26.10.2012 йил\nKomronmirzo → 18.05.2013 йил\nhurmatli Admin, maqola haqida ikki og’iz fikr bildirmoqchi edim…\nbirinchidan, inson bir maqola yozganda manbalardan foydalanadi, bunga e’tiroz yo’q! lekin, usha foydalangan manbasini ko’rsatish esa, maqola yozish odobiga kiradi.\nikkinchidan, maqolada keltirilga snoskalar, dala tadqiqotlari boshqa kishi tomonida amalga oshirilgan. Siz esa uni guyoki o’ziz amalga oshirgandek, to’g’ridan to’g’ri yozib qo’yibsiz. bu narsani ko’rganimda bir bayt esimga tushdi: “Beburd birov qilgan ishni men qildim deydi…”\nuchinchidan, siz o’sha iqtibos keltirgan “islomiy univbersitet” (Aslida: Islom universiteti) talabasini oxirgi xulosalarini tanqid ostiga olgansiz. biroq o’sha xulosani oxirigicha bermagansiz, sababi, agar oxirigacha berganizda edi, sizning tanqidingizga o’rin qolmagan bo’lar edi… Siz o’sha talaba olib borgan tadqiqotlardan foydalanishga or qilmabsizu, lekin tanqid qilishni uddasida chiqibsiz… maqolaning to’liq shakli mana bu yerda. o’quvchilar o’zlari o’qib xulosani chiqarib olishlari mumkin (http://markaz.tiu.uz/index.php?option=com_content&view=category&layout=blog&id=35&Itemid=34&limitstart=42)\nUshbu tanqidni balkim o’chirib tashlarsiz, bilmadim… lekin bu Haqiqat!\nМуслим → 19.05.2013 йил\nҲурматли Komronmirzo. Биз фойдаланган манбаларнинг барчасини аслидек келтирганмиз. Бирорта манбага муаллифлик қилганимизни даъво қилмаганмиз. Шунинг учун эътирозингиз ўринсиз. Асл манбада қандай келган бўлса, айни ўша ҳолатда ўзимизга нисбат бермай келтирганмиз. Талаба қилган хулосаси танқидга лойиқ. Уни охиригача келтирган билан бирор нарса ўзгармайди.\nҚолаверса ҳар бир хатони баён қилишлик барча Анбиёларнинг шариатида машруъ бўлган амалдир. Бу борада барча учун қуйидаги манзилда жойлашган дарсликни тинглаб чиқишликни тавсия қиламиз:\nАллоҳ таоло барчамизни ҳақ йўлидан адаштирмасин!


Роналдунинг онаси 4 фарзанди бор ўғлининг уйланишини истамаяпти | Qalampir.uz\nРоналдунинг онаси 4 фарзанди бор ўғлининг уйланишини истамаяпти\nСпорт\t30 Сентябрь 2021 17:51 22183\nКриштиану Роналдунинг онаси Долореш Авейру ўғлининг Жоржина Родригесга уйланишига қаршилик қилмоқда. Бу ҳақда “Quatro” нашри хабар берди.\nМаълум қилинишича, Долореш Авейру ўғлининг Родригесга уйланишини истамайди. Унинг фикрича, испаниялик моделни Роналдунинг бойлиги қизиқтиради, холос. “Манчестер Юнайтед” футболчисининг португалиялик дўсти ҳам никоҳга Долореш Авейру қаршилик қилишини айтган.\nКриштиану Роналду ва Жоржина Родригес илк бор 2017 йил Мадридда танишган. Улар ҳозирда Манчестерда истиқомат қилади ва Криштиану Жуниор, Алана, Эва ва Матео исмли фарзандларини тарбиялашмоқда. Долореш Авейру ҳам кўпинча улар билан бирга бўлади.\nРоналдунинг акаси (Уго) ва икки нафар опаси (Катя ва Эльма) Португалияда яшайди. Долореш ўғлининг йилдан-йилга улардан ажралиб, севгилиси ва ўз фарзандларигагина эътибор қаратаётганидан ҳавотирда.\nБундан ташқари, Жоржина Родригесга ўзи иштирокидаги ҳужжатли фильм намойишидан аввал, Криштиану билан нигоҳ маросимини қачон ўтказиши тўғрисида савол берилган. Модель эса бу масала ҳақида аниқ билмаслигини, барчаси футболчининг истагига боғлиқ эканини таъкидлаган.\nЭслатиб ўтамиз, сўнгги вақтларда Криштиану ва Жоржинанинг бир неча йил аввал Марокашда яширин нигоҳдан ўтгани ҳақида хабарлар ҳам тарқалган эди.\nАввалроқ, Долореш Авейру кўзи очиқлигида ўғлининг “Спортинг”га қайтишини, агар у буни истамаса набираси Криштиану Жуниорни лиссабонликлар таркибида кўрмоқчи экани ҳақида айтиб ўтганди.\nМанчестер Юнайтед Роналду Жоржина Родригес Долореш Авейру\n21 Январь 08:45 41788\n21 Январь 12:21 40364\n22 Январь 15:49 37808\n23 Январь 11:39 36148\n21 Январь 16:02 33005


Нурмат Отабеков сифати кафолатланмаган ниқобларни сотиб олмасликка чақирди\nҲар қандай шароитда ҳам ниқоб сотиб олинганда унинг бутунлигига, янгилигига ва сифатига эътибор бериш лозим.\nДавлат бош санитария инспектори Нурмат Отабеков ниқоб турлари ва улардан қандай вазиятда фойдаланиш мумкинлигини тушунтирди.\n«Аввало, дока ниқобларни ҳашам учун ёки кимгадир кўз-кўз қилиш мақсадида тақмаётганимизни унутмайлик. Барча ишлаб чиқариладиган нарсалар сингари дока ниқоб ишлаб чиқариш учун ҳам алоҳида давлат стандарти мавжуд. Мана шу стандарт асосида чиқарилган ва дорихоналарда сотилаётган ниқобларни тақиш мақсадга мувофиқ», деди Нурмат Отабеков АОКА қошидаги махсус штабда ташкил этилган онлайн брифингда.\nУнинг маълумот беришича, ниқоблар ҳимоя даражасига қараб, 2 турга бўлинади:\n1-турдаги ниқоблар - бугунги кунда кенг фойдаланаётган ниқоблар, улар эпидемиялар ва пандемияларда инфекция тарқалишини камайтириш учун ишлатилади.\n«Ушбу ниқоблар ўзига нам тортмайдиган материаллардан тайёрланиши ва 2 соатдан ортиқ ёки кўп марта ишлатилиши мумкин эмас, чунки ундан ортиқ ишлатилса, ниқоблар орқали касаллик юқтириб олиш мумкин», дея қайд этди Нурмат Отабеков.\nБундан ташқари, Нурмат Отабеков 2-турдаги ниқобларга респираторлар киришини, респираторларнинг ўзи ҳам иккига бўлинишини айтиб ўтди.\n«Биринчи турдаги респираторлар аэрозолларга қарши бўлиб, йўталганда, аксирганда, гапирганда касаллик қўзғатувчилари ташқарига тарқалиши олдини олиш учун, иккинчи турдагилари эса газларга қарши газсимон моддалардан, масалан, закись, азот кабилардан ҳимоя қилиш учун ишлатилади. Шунинг учун уларни тақишдан мақсад нима эканлигини билиш зарур.\nКўчада сотилаётган, ҳар хил расмлар туширилган, ҳатто бачкана қилиб ишланган дока ниқобларни харид қилиш керак эмас. Бу ниқоблар ким томонидан қандай материалдан тикилгани аниқ эмас. Шу сабабдан вирус инфекцияси юқишининг олдини олиш учун фақат дорихоналарда сотилаётган ишончли ниқобларни сотиб олиш керак», дея Нурмат Отабековнинг сўзларини келтирмоқда Kun.uz мухбири.\nШунингдек, Нурмат Отабеков ҳар қандай шароитда ҳам ниқоб сотиб олинганда унинг бутунлигига, янгилигига ва сифатига эътибор бериш лозимлигини ҳам алоҳида таъкидлади.


Электрон қаламли, тилла ранг, Қуръони Карим\n– Тажвидли Мусҳафи Шариф (Қуръони Карим);\n– Совға қутиси;\n– Қўшимча 5 та китоб:\n1. «Саҳиҳул Бухорий».\n2. «Саҳиҳи Муслим» ва «Риёзус-солиҳийн».\n3. Муаллими соний.\n4. Ҳаж ва умра қўлланмаси.\n5. Саёҳат луғати ва қўлланма (инглиз, хитой ва араб тилида).\n– 18 та қорининг овозли қироати;\n– Шайх Муҳаммад Содиқ Муҳаммад Юсуф раҳимаҳуллоҳ ва Афзал Рафиқов ўқиган Қуръони Каримнинг ўзбек тилидаги маънолар таржимаси ҳамда Афзал Рафиқов ўқиган рус тилидаги Қуръони Каримнинг маънолар таржимаси ва инглиз тилидаги таржимаси;\n– Асмои ҳусно\nУшбу тўпламни «Hilol» нашриётининг дўконларидан ҳам харид қилишингиз мумкин.\nСотилган сони: 94\nКўрилган сони: 27278\nqalamli qur'on, elektron qalam, qur'on, қаламли қуръон, электрон қалам, қуръон, ручкали қурон, ruchkali quron\n«Саодат асри қиссалари» 1–4-китобларАҳмад Лутфий ҳозирги замон адиби, тарихчи олим. Биз эътиборингизга ҳавола этаётгаи «Саодат асри қиссалари» китоби ..


Тараққиёт йўлидаги ишончли ҳамкор\nТуркистон вилояти ҳокими Ў. Шўкеев АҚШнинг Қозоғистондаги Фавқулодда ва Мухтор элчиси Уильям Мозер билан учрашди.\nУчрашув чоғида савдо-иқтисодий, сармоявий соҳаларда, агросаноат тармоқда ҳамкорликни ривожлантириш масалалари муҳокама қилинди. Томонлар суҳбат давомида икки мамлакат ўртасидаги туризм ва ўзаро ҳамкорлик муносабатлари тўғрисида фикр юритиб, мулоҳазаларини билдиришди. Туркистон вилояти раҳбари АҚШ Қозоғистоннинг халқаро майдондаги етакчи ҳамкорларидан бири эканлигини таъкидлади.\n– Биз учун АҚШ ишончли ҳамкор. Пандемияга қарамай, Туркистон вилоятида ишлар тўхтамади. Сармоялар жалб этилди. Янги, замонавий лойиҳаларни амалга ошириш учун сармоядорларга қулай шароитлар яратишга ҳаракат қилинди. Сармоянинг барча йўналиши биз учун муҳим. Меҳмонхоналар, савдо мажмуалари, сайёҳларга хизмат кўрсатиш, енгил саноат, машинасозлик, кимё саноати, қишлоқ хўжалиги сингари йўналишларда ишончли ҳамкор бўлишга очиқмиз, – деди Ў. Шўкеев.\n– Янги пойтахтни барпо этиш жараёнини кўрган эдим, мана энди маънавий пойтахтнинг ривожланишига ҳам гувоҳ бўляпман. Қисқа вақт мобайнида залворли ишлар амалга оширилди. Одамлар ҳар бир ишда ўзини намоён этмоқда, – деди АҚШ элчиси.\nТомонлар икки давлат халқларининг истиқболи учун барча йўналишларда ҳамкорликни янада ривожлантиришга тайёр эканликларини билдиришди.\nТуркистон вилоят ҳокимининг матбуот хизмати, 2021-07-10, 02:06 96\nНархлар назоратга олинди 92\nСув муаммоси бартараф этилади 149\nФидойилик билан фаровонлик сари 176\nТараққиёт йўлидаги ишончли ҳамкор 96\nБензин баҳоси тушадими? 162


Муҳим ташаббуслар болажонлар нигоҳида » "Kattaqo'rgon haqiqati" газетаси\nXarita: Демонстрационный сайт » Jamiyat » Муҳим ташаббуслар болажонлар нигоҳида\nМуҳим ташаббуслар болажонлар нигоҳида\n10 октябрь, 2019 0 436\nМаълумки, давлатимиз раҳбари ёшларни маънавиятини юксалтириш ва уларнинг бўш вақтини мазмунли ташкил этишмақсадида ижтимоий, маънавий-маърифий соҳалардаги ишларни янги тизим асосида йўлга қўйиш бўйича 5 та муҳим ташаббусни илгари сурган эди. Шу муносабат билан туман Марказий истироҳат боғида мактабгача таълим тизимида тарбияланаётган болажонлар иштирокида маънавий-марифий. Спорт тадбирлари бўлиб ўтди.\n“Бешта муҳим ташаббус-маънавий етук, баркамол шахс кафолати!” шиори остидаги тадбирлар доирасида тумандаги 58 та мактабгача таълим ташкилотларида таълим-тарбия олаётган болажонлар ўз иқтидорларини намойиш этдилар. Жажжи болажонларнинг тарбиячи опалари кўмагида тайёрланган турли кўринишдаги кўргазмалари, бадиий чиқишлари, спорт ва маданий дастурлари иштирокчилар томонидан катта қизиқиш билан қарши олинди.\nАйни пайтда туманда ушбу бешта муҳим ташаббусда белгиланган вазифалар ижросини таъминлаш юзасидан барча мактабгача таълим ташкилотларида йўл хариталари ишлаб чиқилиб амалиётга тадбиқ этилган. Ўтказилаётган тадбирлар бўлим мутасаддилари томонидан мониторинг қилиб борилмоқда.\n- Давлатимиз раҳбари томонидан илгари сурилган бешта муҳим ташаббус бугунги кунда олиб борилаётган ишларимиз моҳиятининг асосий негзини ташкил этади, - дейди туман мактабгача таълим бўлими мудири ўринбосари Бектош Дониёров.\n– Бугун мактабгача таълим ташкилотларида тарбияланаётган ҳар бир болажон эртанги келажагимиз асосчилари эканлигини инобатга оладиган бўлсак, тизимда фаолият олиб бораётган ҳар бир педагог ходим миллат келажагини яратишдек масъулиятни ўз зиммаларига олмоқда. Ана шу мақсаддан келиб чиқиб ўтказилган бугунги тадбирда ҳар бир боланинг иқтидори ва истеъдодига алоҳида эътибор қаратилди.\nҲақиқий байрамона тусда ўтган тадбир давомида жажжи болажонларнинг иқтидорига тасаннолар айтмай иложингиз йўқ. Бир томонда қайсидир болажон мўйқаламда қоғозга расм чизаётганини кўрсангиз, бир томонда ўзининг ширали овози билан Ватан, юртни мадҳ этувчи ашуласи билан иштирокчилар эътиборини тортади. Алишер Навоий, Бобур рубойиларини иштиёқ билан айтаётган ёки устози кўмагида инглиз тилида бийрон сўзлашишга уринаётган болажонлар киши қалбини тўлқинлантиради.\nТадбирда фаол иштирок этиб ўз иқтидори ва истеъдодини намойиш этган болажонлар туман ҳокимлигининг ва мактабгача таълим бўлимининг совғалари билан тақдирландилар.


Green Card дастурига ариза топшириш ва натижаларни текшириш — қўлланма – Газета.uz\nLotinchada 12 октябр 2021, 12:00 Фойдали Жамият\nҲар йили, АҚШ ҳукумати «Турли миллатга мансуб иммигрантлар визаси — DV» дастури (Green Card / Грин Кард) доирасида 50 минг та доимий яшаш ҳуқуқини берувчи визалар ажратади.\nВизалар сўнгги беш йил ичидаги АҚШга иммиграция кўрсаткичлари асосида олти минтақавий ҳудуд орасида тақсимланади. Бунда АҚШга иммиграция кўрсаткичлари паст бўлган ҳудудларга кўпроқ виза миқдори белгиланади. Ўзбекистон фуқаролари ушбу дастурда қатнаша олади.\nGreen Card дастурига онлайн анкета қандай тўлдирилади? Green Card анкетаси учун фотосуратлар бўйича талаблар қандай? Green Card натижаларини қаерда ва қандай текширса бўлади? «Газета.uz» АҚШ Давлат департаментининг расмий йўриқномасига асосланган ҳолда, Грин Кард дастурига онлайн ариза топшириш бўйича қўлланмани тақдим этади.\nGreen Card дастурига ким ариза топшира олади?\nАриза топширувчилар АҚШнинг 12 йиллик таълим тизимига мос келувчи бошланғич ва ўрта таълимни битирган бўлишлари лозим. Ўзбекистон учун бу умумтаълим мактабларида 11-синфни битирганлар ёки лицей ва коллеж битирувчилари ҳисобланади.\nЁки ариза топширмоқчи бўлган шахс сўнгги беш йил ичида камида икки йиллик иш тажрибасига эга бўлиши лозим.\nАризаларни топшириш муддати\nУшбу дастурда қатнашмоқчи бўлганлар ўз аризаларини 2021 йил 6 октябрь Тошкент вақти билан соат 21:00 дан бошлаб 2021 йил 9 ноябрь кечки соат 21:00 гача юборишлари мумкин. Аризаларни топшириш учун рўйхатга олишнинг охирги ҳафтасигача кутмаслик тавсия этилади, чунки катта юклама сабабли дастур сайти секин ишлаши мумкин.\nАризаларни фақат онлайн тарзда топшириш мумкин. Қоғозда юборилган, тўлиқ тўлдирилмаган ёки белгиланган муддатдан кейин юкланган аризалар қабул қилинмайди.\nҲар бир киши бир мавсумда фақатгина бир маротаба ариза топшириши мумкин. Бир маротабадан кўп ариза топширганлар дастурдан четлатилади.\nДастурда қатнашиш учун аризани тўлдириш бепул.\nКўплаб компаниялар бошқа воситачилар тўлов эвазига Грин Кард лотереясининг анкетасини тўлдириш учун аҳолига ёрдамларини таклиф этишади. АҚШ элчихонаси Ўзбекистон фуқароларига бундай фирмаларга мурожаат этаётганда эҳтиёт бўлиш кераклигини эслатиб ўтади. Уларнинг биронтаси ҳам элчихона билан боғлиқ эмас. Бундай воситачилар хизматидан фойдаланиш Грин Кард лотереясида ғолиб бўлиш эҳтимоллигини умуман оширмайди.\nАҚШ давлат департаменти аризаларни ҳар ким ўзи топширишини маслаҳат беради. Агар кимдир сизга ёрдам берадиган бўлса, аризани тўлдириш жараёнида ўзингиз ҳам бўлишингиз тавсия қилинади. Шунда саволларга жавоблар тўғри бўлишини таъминлаш мумкин. Бундан ташқари, ариза юборилгач, сиз шахсий тасдиқлаш рақамингизни юклаб олишингиз ёки қоғозга чиқариб олишингиз керак бўлади. У орқали кейинчалик ариза натижасини текшириш мумкин бўлади.\nАризани тўлдирганда интернет браузерларнинг янги версияларидан фойдаланиш маъқулроқ, эски браузерлар (масалан Internet Explorer 8) ишлатилганда онлайн тизимда муаммоларга дуч келиши мумкин.\nТавсия: Аризада кўрсатишингиз керак бўлган маълумотларни олдиндан Word файлида тайёрлаб қўйсангиз, дастур сайтида маълумотларни киритиш осонроқ кечиши мумкин. Дастур саҳифасига маълумотларни киритиш узоқ вақт оладиган бўлса, маълумотларни қайтадан киритишга тўғри келиши мумкин.\nGreen Card дастурида иштирок этиш учун аризани АҚШ Давлат департаментининг расмий сайти орқали тўлдириш мумкин: dvprogram.state.gov.\nДастур сайтининг асосий саҳифасида «Begin Entry» устига босиб, ариза тўлдириш саҳифасига ўтилади.\nКейинги саҳифада экранда авторизация учун махсус код тақдим этилади ва уни хатоликларсиз киритиш керак бўлади.\nШундан сўнг, ариза тўлдириш учун асосий саҳифага ўтилади.\nБиринчи бўлимда ариза тўлдирувчининг шахсий маълумотлари: исми, фамилияси, жинси, туғилган вақти, жойи ва мамлакати киритилади.\nМуҳим: Ўзбекистон фуқаролари ариза тўлдиришнинг «Middle Name» сатрларини бўш қолдиришлари ва «No Middle Name» тугмасини босишлари керак бўлади. Ўзбекистон фуқаролик паспортида кўрсатилган «Отасининг исми» маълумотлари «Middle Name»га кирмайди.\nШунингдек, виза дастурида қатнашиш учун қайси мамлакатдан ариза топширилаётганини ҳам кўрсатиш керак бўлади. Кўп ҳолатларда туғилиш мамлакати билан ариза топшириш мамлакати бир хил бўлади.\nЎзбекистонда туғилганлар туғилган мамлакат бўйича топшираётганларини танлаш учун «Yes» (ҳа)ни танлашлари керак. Бошқа мамлакатда туғилган, лекин Ўзбекистондан ариза бераётганлар «No» (йўқ)ни танлаб, мамлакатлар орасида Ўзбекистонни танлашлари лозим.\nНавбатдаги бўлимда хорижга чиқиш паспорти маълумотларини киритиш керак бўлади: исм, фамилия, паспорт серияси ва рақами, амал қилиш муддати ва қайси мамлакат томонидан берилганлиги.\nУшбу бўлимда паспорт маълумотларини фақатгина қуйидаги шахслар тақдим этолмаслиги мумкин: фуқаролиги бўлмаган шахслар, паспорт ололмайдиган коммунистик давлат фуқаролари ва паспорт ололмайдиган фуқаролар. Агарда, ушбу бандлардан бири нотўғри белгиланган бўлса, ариза топширувчи дастурдан четлатилади. Хорижга чиқиш паспорти маълумотларини киритадиганлар «B» бандини бўш қолдиришлари керак.\nМуҳим: Ушбу бўлимда фақат хорижга чиқиш паспорти маълумотларини киритиш керак бўлади. Хорижга чиқиш паспорти бўлмаганлар ариза топширолмайди, фуқаролик паспортининг маълумотларини киритганлар кейинчалик виза ололмасликлари мумкин.\nКейинги бўлимда ариза топширувчининг сурати юкланади. Бунда «Choose New Photo» тугмасини босиб, олдиндан тайёрланган ва компьютерга юкланган суратни танлаш керак бўлади.\nУшбу дастур учун юкланадиган сурат сўнгги 6 ой ичида олинган бўлиши керак. Ариза топширувчи суратга тушиб, унинг рақамли нусхасини олиши ёки яқинда тушган суратининг сканерини ҳам юклаши мумкин.\nФотосуратга қатъий талаблар қўйилган ва ушбу талабларга жавоб бермайдиган аризалар дастурдан четлатилади.\nМуҳим: эски суратини, олдинги аризада юклаган суратини ва ишлов берилган суратларни юклаган шахсларнинг аризаси танлов шартларига жавоб бермайди.\nФотосурат ҳажми 245 кб дан юқори бўлмаслиги ва JPEG форматда бўлиши лозим.\nСурат тиниқ ва ранглари табиий, суратдаги шахснинг тери ранглари ҳақиқийлигича кўринган ва сояларсиз бўлиши лозим.\nGreen Card дастури тақдим қилган намуналар.\nСуратга тушган шахсда ҳеч қандай кўзойнаклар бўлмаслиги керак. Кундалик ҳаётда ҳам кўзойнак билан юрсангиз, сурат учун кўзойнакни ечишга тўғри келади.\nШахснинг боши сурат марказида ва тўғри ҳажмда бўлиши лозим. Суратнинг параметрлари: 2"х2″ (51×51 мм), аризачининг боши марказда ва 1″ ва 1.4″ (25 ва 35 мм) оралиғида жойлашган бўлиши лозим.\nСурат аниқ ва равшан бўлиши, ҳеч қандай пикселлар ёки принтер нуқталари кўринмаслиги шарт. Суратга олишдан олдин камеранинг фокуси шахсга қаратилганлигини текшириш лозим. Суратнинг параметрлари ҳам тўғри бўлиши керак.\nОригинал суратга ўзгартиришлар киритмаслик керак: суратнинг орқа фонини ўзгартириш, суратни чўзиш ёки кичрайтириш, «қизил кўзларни» ўзгартириш мумкин эмас. «Қизил кўз"ли суратларни қайтадан олиш лозим.\nАриза топширувчи камерага тўғри қараб туриши, нейтрал юз ифодасида бўлиши (табиий табассум бўлиши мумкин) ва унинг кўзлари аниқ кўриниши керак. Ариза топширувчининг кўзлари ёпиқ ёки бошқа томонга қараган бўлса, боши олдинга, орқага ёки ён томонга оғган бўлса, суратни қайтадан олиш керак бўлади.\nАриза топширувчининг юзи тўлиқ кўринган бўлиши лозим. Соялар, соч, буюм ёки кийимлар суратдаги шахснинг юзининг бирор қисмини яширмаслиги керак.\nСуратга бош кийим билан тушиш мумкин эмас, фақатгина диний ёки тиббий мақсадларда (тиббий бош кийим бўлса, ёзма мурожаат бўлиши лозим) бўлган бош кийимлар бундан мутасно.\nСуратнинг орқа фони бир текис, оддий ва оқ ёки қаймоқ рангда, соялардан холи бўлиши шарт.\nБолаларни суратга олганда уларнинг орқасида ҳеч ким бўлмаслиги лозим. Улар кўзлари очиқ ҳолда камерага қараб туришлари керак. Янги туғилган чақалоқларнинг кўзлари тўлиқ ёки қисман ёпиқ бўлишига рухсат этилади.\nФотосуратлар бўйича барча талабларни АҚШ Давлат департаментининг расмий сайтида ҳам кўришингиз мумкин (инглиз тилида).\nФотосуратни юклаб бўлгандан кейин, навбатдаги бўлимга ўтиш мумкин. Бунда сиз ўз яшаш манзилингиз бўйича маълумотларни киритишингиз керак бўлади: кўча номи ва уй рақами, шаҳар, туман, почта индекси ва мамлакат.\nУндан кейин ҳозирда яшаётган мамлакатингиз ва телефон рақамингизни кўрсатиш керак бўлади.\nКейин доимий ишлатадиган электрон почта манзилингизни ва таълим даражингизни кўрсатинг.\nШундан сўнг оилавий аҳволингиз ҳақидаги маълумотларни кўрсатишингиз керак бўлади. Агарда сиз турмуш қурмаган бўлсангиз ва фарзандларингиз бўлмаса, буни кўрсатиб, кейинги саҳифага ўтишингиз мумкин.\nАгарда сиз турмуш қурган бўлсангиз, унда турмуш ўртоғингиз (яъни эр ёки рафиқа) ва 21 ёшга тўлмаган, ҳаёт ва турмуш қурмаган фарзандларингиз сони ҳақидаги қўшимча маълумотларни ҳам аризада кўрсатишингиз керак бўлади. Турмуш ўртоғи билан бирга яшамайдиган, лекин ажрашмаганлар турмуш ўртоқларининг ҳам маълумотларини кўрсатишлари шарт, акс ҳолда ариза дастурдан четлатилади.\nМурожаатчиларнинг аллақачон АҚШ фуқароси ёки қонуний доимий резиденти бўлган турмуш ўртоғи ёки фарзандларини анкетага киритиш талаб қилинмайди.\nКейинги саҳифада турмуш ўртоғингиз ва фарзандларингизнинг шахсий маълумотлари (исми, фамилияси, жинси, туғилган вақти ва мамлакати) ҳамда суратларини киритиш керак бўлади.\nМуҳим: Ушбу аризада ариза топширилган куни 21 ёшга тўлмаган ва турмуш қурмаган барча фарзандларингизнинг маълумотларини кўрсатиш шарт.\nБунда, ушбу фарзандларингиз сиз (асосий мурожаатчи) билан яшамаса ёки келажакда АҚШга кўчиб ўтиш ниятида бўлмаса ҳам, уларнинг маълумотларини кўрсатиш керак бўлади. Шунингдек, қонунан асраб олинган ва турмуш ўртоғингизнинг бошқа турмушидан бўлган фарзандларингиз бўлса, уларни ҳам кўрсатишингиз керак.\nОила аъзоларингизнинг суратларини жойлаштирганда ҳам юқорида фотосуратлар бўйича келтирилган талабларга риоя қилинг.\nВиза дастурининг натижалари эълон қилинган пайтда фарзандингиз 21 ёшга тўлиб қолса ҳам, у виза учун ариза топшириши мумкин бўлади. Фақатгина Грин Кард дастурига ариза топширган вақтда у 21 ёшдан кичик бўлиши лозим.\nАгар барча амалдаги оила аъзоларингиз ҳақидаги маълумотларни кўрсатмасангиз, унда виза дастуридан четлатиласиз.\nБарча маълумотларни тўлдириб, кейинги саҳифага ўтиш учун саҳифа пастидаги «Continue» тугмасини босинг.\nКейинги саҳифада сиз аризада киритилган маълумотларнинг тўғрилигини текшириб чиқишингиз керак.\nАгарда аризани юборишдан олдин қайсидир саҳифадаги маълумотни ўзгартирмоқчи бўлсангиз, унда ортга ўтиб, маълумотларни таҳрирлашингиз мумкин.\nБарча маълумотлар тўғрилигига ишонч ҳосил қилгач, саҳифанинг охирида «Submit» тугмасини босинг ва аризани юборинг.\nШундан сўнг, кейинги саҳифада сизнинг аризангиз қабул қилинганлиги тўғрисида маълумот чиқади. Ушбу маълумотларни қоғозда чиқариш ёки рақамли нусхасини олиш орқали сақлаб олинг ва ушбу маълумотларни йўқотмасликка ҳаракат қилинг.\nМуҳим: Аризангиз қабул қилинганлигини тасдиқловчи саҳифада «Confirmation Number» (тасдиқлаш рақами — таҳр.) тўғрисида кўрсатилган маълумот жуда муҳим ҳисобланади. У орқали сиз виза дастури натижалари чиққач аризангиз бўйича жавобни текширишингиз мумкин.\nGreen Card дастури натижаларини текшириш\nВизага мурожаат этувчилар компьютер орқали амалга ошириладиган тасодифий танлов лотереяси ёрдамида сараланади.\n2022 йил 8 майдан бошлаб ушбу мавсумда виза дастурига ариза топширганлар ўз натижаларини текширишлари мумкин бўлади.\nБунинг учун, dvprogram.state.gov сайтига кириб «Entrant Status Check» бўлимида «Check Status» тугмасини босиш керак.\nНатижаларни текшириш саҳифасига ўтиб, «Continue» тугмасини босинг.\nКейинги саҳифада натижаларни текшириш учун ариза топширганда сизга бириктирилган 16 белгили тасдиқлаш рақами, фамилия ва туғилган йил ҳақидаги маълумотларни киритиш керак бўлади.\nБарча маълумотларни тўғри киритганингизга ишонч ҳосил қилгач, авторизация кодини киритиб, «Submit» тугмасини босинг.\nАгар сизнинг аризангиз виза дастурига қабул қилинган бўлса, ушбу саҳифада кейинги босқичлар бўйича маълумот берилади. Аризаси муваффақиятли ўтганлар ва керакли ҳужжатларни топширганлар иммигрант визасини олиш учун интервью санасини ҳам ушбу саҳифада текширишлари мумкин.\nАриза натижаларини фақатгина ушбу сайтда кўриш мумкин бўлади. Ушбу мавсум аризалари бўйича натижаларни 2023 йил 30 сентябрга қадар текшириш мумкин.\nМаълумот учун, АҚШнинг Тошкентдаги элчихонаси Green Card дастури бўйича тез-тез сўраладиган саволларга ўз жавобларини эълон қилган. Қўшимча маълумотлар учун ушбу ҳаволага ўтиб, уларга ўз саволларингизга жавоб олишингиз мумкин (PDF).\n«Газета.uz» 10 986


“Саҳобаларнинг фазли борасида юз оят” туркумидан 10-оят — KUKALDOSH.UZ\n04.12.2018 / - Мақолалар, Тафсир, Янгиликлар\nАгар сени алдашни ирода қилсалар, бас, сенга Аллоҳ кифоя қиладир. У сени Ўз нусрати ва мўминлар билан қўллаган. Ҳамда уларнинг қалбларини бирлаштирган зотдир. Агар ер юзидаги ҳамма нарсани сарф қилсанг ҳам, уларнинг қалбларини бирлаштира олмас эдинг. Лекин Аллоҳ уларни бирлаштирди. Албатта, У ғолиб ва ҳикматли зотдир. (Анфол сураси 62-63 оятлар).  Имом Замахшарий роҳимаҳуллоҳ ушбу оят Бадр ғазотида нозил бўлган деб келтирадилар. Бу қавллар ичида саҳиҳроғи ҳисобланади.\nИбн Аббос розияллоҳу анҳудан ривоят қилинади: “Набий соллаллоҳу алайҳи васаллам билан бирга 39 киши иймон келтирган эди. Умар розияллоҳу анҳу иймон келтириб, улар қирқ киши бўлди”.  Аввалбошда мусулмонлар анча заиф эдилар. Аллоҳ таоло Росулини қўллаб-қувватлаб Ўзи билан бирга саҳобаларни зикр этмоқда. Аллоҳ таоло Росулига “У сени Ўз нусрати ва мўминлар билан қўллаган” деб далда бераяпти. Ушбу оятдаги мўминлар саҳобайи киромлардир. Улар Расулуллоҳ соллаллоҳу алайҳи васалламни ҳар доим қўллаб-қувватлаганлар, бор мол-мулкларини у зотга кўмак беришга сарф этишган.\nЕтимни молини ейиш ҳаром


00:34 / 20.09.2017\nАйни пайтда Нью-Йоркдаги Бош қароргоҳда ўз иш фаолиятини бошлаган БМТ Бош ассамблеясида Ўзбекистон Республикаси президенти Шавкат Мирзиёевнинг минбарда нутқ сўзлаши кутилмоқда. Унда минтақа мамлакатларининг ижтимоий-сиёсий ҳамда иқтисодий алоқаларига оид, шунингдек, халқаро интеграцияни ривожлантириш борасида Ўзбекистон раҳбарининг таклифлари янграши тахмин қилинган. Kun.uz президентнинг ушбу чиқиши БМТ саҳнасида илк қадамлардан бири эканлигини таъкидлаган ҳолда, шу давргача БМТ бош минбарида Ўзбекистон Республикаси Биринчи президенти Ислом Каримовнинг барча чиқишларини қисқача сарҳисоб қилиб чиқди.\n1. 1993 йилда ўтган БМТ Бош ассамблеясининг 48-сессияси\nМустақилликка эришган Ўзбекистон Республикаси 1992 йил 2 март куни БМТ аъзолигига қабул қилинди. Шу билан бирга халқаро ҳамкорликни ривожлантириш мақсадида Бирлашган Миллатлар Ташкилоти билан кўп томонлама алоқаларни ўрнатди. Илк бор марҳум Ислом Каримов 1993 йил Нью-Йоркдаги Бош қароргоҳда нутқ сўзлаганди. Унда мамлакат собиқ президенти Марказий Осиёни ядро қуролидан холи ҳудудга айлантириш таклифини илгари сурган. Бунинг амалий натижаси ўлароқ, 2009 йил 20 мартда "Марказий Осиёда ядро қуролидан холи ҳудуд барпо этиш тўғрисида"ги шартнома кучга кирди. Айнан ушбу ташаббус кейинчалик Монтерей халқаро тадқиқотлар институти ҳузуридаги ядро қуроли тарқалишининг олдини олиш масалаларини ўрганиш маркази эксперти Тижей Боуз томонидан алоҳида таъкидланиб, ўз вақтида билдирилган оқилона ташаббус, дея баҳоланган.\n2. 1995 йилда БМТ ташкил этилганига 50 йил тўлгани муносабати ўтган сессия\nОктябрь ойида ташкил этилган мазкур йирик тадбирда Ислом Каримов иштирок этган ва нутқ сўзлаган. Ана шунда мамлакат собиқ раҳбари қўшни Афғонистон муаммосига конструктив ёндашиш кераклигини таъкидлаб, ўз фикрларини билдирганди.\n3. 2000 йилда БМТ Бош Ассамблеясининг "Минг йиллик саммити"да\nЯнги мингйилликнинг илк даврида ташкил этилган махсус йиғилишда Ислом Каримов халқаро терроризм ва наркобизнес билан боғлиқ муаммоларни ҳал этиш; минтақавий хавфсизлик, жумладан, Марказий Осиё минтақасида барқарорлик ва хавфсизликни таъминлаш; жаҳон хавфсизлиги тизимини такомиллаштириш, БМТ фаолияти ва таркибий тизимини ислоҳ қилишга тааллуқли таклифлар билан чиқди. Ушбу нутқ кўпчиликда катта қизиқиш уйғотди, орадан бироз муддат ўтиб, яъни 11 сентябрь воқеалари юз берганидан сўнг, Ўзбекистон вакилининг сўзларида аччиқ ҳақиқат борлиги аён бўлди.\n4. 2010 йилда БМТ Бош ассамблеясининг Мингйиллик ривожланиш мақсадларига бағишланган ялпи мажлисида\nДавлат раҳбари минтақада хавфсизлик ва барқарорликни ҳамда изчил тараққиётни таъминлаш, атроф-муҳитни муҳофаза қилиш масалалари устувор вазифалардан эканини алоҳида таъкидлади. БМТнинг мазкур анжуманидан сўнг мамлакатимизда 2011-2015 йилларда Мингйиллик ривожланиш мақсадларини амалга ошириш бўйича қўшимча чора-тадбирлар комплекси тасдиқланди.\nБугун, биз ана шундай тарихий воқеалардан бирига, яъни Шавкат Мирзиёевнинг БМТ минбаридан бутун дунё халқларига еткизажак нутқини кузатиб боришга муваффақ бўламиз. Kun.uz барча жараёнларни батафсил ёритиб боришга ҳаракат қилади.\nБМТ Ислом Каримов Шавкат Мирзиёев


Дунёдаги вазият. ЖССТ энди ҳаёт аввалгидек бўлмаслигидан огоҳлантирмоқда\nЖонс Ҳопкинс маълумотига кўра, айни пайтда дунё бўйича коронавирусдан зарарланганлар сони 4,5 миллиондан ошган, 302 мингдан ортиқ киши вафот этган.\nЖаҳон соғлиқ ташкилотининг коронавирусга қарши кураш бўйича махсус вакили Дэвид Набарро BBC мухбири билан суҳбатда одамлар ҳаёти энди ҳеч қачон Covid-19 пандемиясидан олдинги ҳолатга қайтмаслиги мумкинлиги ҳақида гапирди.\nДэвид Набарро инсоният янги реалликка мослашиши кераклигини айтади.\n«Биз таҳдидни камайтириш учун ўз хатти-ҳаракатларимизни ўзгартирамиз. Биз биламизки, айрим жойларда буни уддалаш бироз қийин. Аммо биз дам олишни, мулоқот қилишни ва вақтни яқинларимиз билан ўтказишни ўрганамиз. Амалда бу ҳаётимизнинг бир қисмига айланади», деб ҳисоблайди Набарро.\nУмуман олганда, ЖССТнинг баҳолашича, вазият иммунитет танқислиги вируси (ОИВ) пайдо бўлгандагига ўхшаш - олимлар терапия усулларини топишади, аммо вирус ҳеч қаерга йўқолмайди. Коронавирус тарқалишини тўлиқ назорат остига олиши учун инсониятга камида беш йил керак бўлади.\nЕвропа дори воситалари агентлигининг маълум қилишича, энг оптимистик ҳисобларга кўра, коронавирусга қарши вакцина тахминан бир йилдан кейин тайёр бўлади. Агентлик раҳбари Марко Кавалери вакцинани тайёрлаш ишлари сентябргача тугалланиш ҳақидаги баёнотларга скептиклик билан муносабатда бўлган.\nНабарро вакцина пайдо бўлганидан кейин ҳам дунё ижобий натижаларни ҳис қилиши учун анча вақт талаб этилишини ҳисобга олмоқда. «Биз бутун дунё аҳолиси эмланишини таъминлашимиз керак ва бу жуда катта лойиҳа бўлади. Шунинг учун барчага шундай дейишни истайман - вакцинани икки-икки ярим йил кутишга тўғри келади», дея ҳисоблайди БМТ махсус вакили.\nБритания янги тестлардан умид қилмоқда\nБритания тиббиётчилари коронавирусга қарши сунъий антитанани аниқлаш учун кенг миқёсда тест ўтказишни маъқуллашди - бунда Швейцариянинг Roche компанияси томонидан ишлаб чиқилган тест тўпламларидан фойдаланилади. Мамлакат ҳукумати коронавирусга қайта чалинганларни тезлик билан аниқлаш одатий ҳаётга қайтиш ва иқтисодиётни тиклашга ёрдам беришига умид қилмоқда.\nТестнинг маъқулланиши, регуляторлар унинг натижалари ишончли эканига аминлиги кўрсатади. Шу билан бирга, Британия ҳукуматидагилар ҳозирча оммавий синовларни қанча вақт ичида ўтказиш мумкинлигини аниқ билишмайди.\nТест чоғида олинадиган қон таҳлилидан мақсад одам вирусга чалинган бўлса, иммунитет шаклланганми ёки йўқлигини аниқлаш ҳисобланади.\nТест аввалроқ ЕИ ва АҚШда синовдан ўтганди. Roche компаниясидагилар Британия Миллий соғлиқни сақлаш хизмати (NHS) ва ҳукумат билан тест тўпламларини етказиб бериш бўйича музокара ўтказмоқда. Британия ҳукумати ҳафтасига юз минг тўплам харид қилишни режалаштирган.\nБританияда сўнгги бир кунда коронавирусдан зарарланиш оқибатида 428 киши вафот этган. Расмий маълумотларга кўра, касалликдан вафот этганлар сони 33,6 мингдан ошган, шу билан бирга, ҳақиқий ўлим ҳолатлари сони расмий статистикада кўрсатилганидан икки баробар кўпроқ бўлиши мумкинлиги тахмин қилинмоқда.\nАйни вақтга келиб, Британияда коронавирусдан зарарланиш билан боғлиқ 234 мингдан ортиқ ҳолат қайд этилган ва бу АҚШ ҳамда Россиядан кейинги учинчи кўрсаткичдир.\nЕвропада нималар бўлмоқда?\nФинляндияда мактаблар очилмоқда, ҳолбуки фин ўқитувчилари касаба-уюшмалари бунга ҳали эрта деб ҳисоблашганди. Ташкилот вакиллари карантиндан эрта чиқиш болалар учун ҳам, ўқитувчилар учун ҳам хавфли эканини айтишган. Шу билан бирга, мамлакатда ёзги таътил фақат икки ҳафта давом этади.\nШвеция қатъий карантин жорий этмади, аммо фуқаролардан ижтимоий масофа сақлаш сўралмоқда / AFP\nЖонс Ҳопкинс университети маълумотига кўра, Финляндияда эпидемия бошланганидан бери 6145 киши касалланган ва 284 киши вафот этган.\nФранция бош вазири Эдуар Филипп мамлакат фуқаролари курортларга фақат июль ва августда бориши мумкинлигини билдирди. У шунингдек, туристик саноатга 18 млрд евро миқдорида ёрдам пакети ажратилишини маълум қилган.\nҲозирда француз меҳмонхоналари ва туризм инфратузилмасидаги бошқа объектлар ёпиқлигича қолмоқда. Ҳукумат ҳозирча айрим пляжларга муайян шартлар билан ишлашга рухсат берган, келувчилар ижтимоий масофа сақлаш тартибига риоя этиши керак бўлади.\n«Туризм замонавий тарихдаги энг оғир даврни бошдан кечирмоқда. Бу соҳа Франция иқтисодиётидаги жавоҳирлардан бири ва давлат туризм саноатини қутқариб қолишга эътибор қаратади. Французлар учун чиройли овқатланиш, учрашиш ва мулоқот қилиш муҳим - бу миллий менталитет», деган Филипп.\nГерманияда сўнгги бир кунда Covid-19дан зарарланиш билан боғлиқ 933та янги ҳолат қайд этилган, 89 киши вафот этган. Роберт Кох институти маълумотига кўра, бир кишининг бошқаларга касаллик юқтиришини ифодаловчи репродуктив сон — R кўрсаткичи 0,8тага тушган. Германияда вирусдан зарарланиш ҳолатлари сони эпидемия бошланганидан буён 174 мингдан ошган, 7861 киши вафот этган.\nЧерногорияда юзлаб кишилар Серб проваслав черкови епископларидан бири ва яна 7 нафар роҳиб карантин режимини бузгани учун ҳибсга олинишига қарши намойишга чиқди. Намойиш вақтида полиция билан тўқнашувлар рўй берган.\nЧерногориядаги диндорлар карантинга қарамай диний маросимларни давом эттиришди / REUTERS\nШвеция ҳукумати ўз фуқароларига автомобилларда сафарларга чиқишга рухсат берди, лекин бу сафар уйдан икки соатлик масофадан ортиқ масофага бўлмаслиги керак; шу билан бирга саёҳат давомида одамлар ижтимоий масофани сақлаши талаб этилади. Мамлакатда 50дан ортиқ киши бўлиб тўпланиш тақиқланади ва кекса қариндошларни кўришга бориш тавсия этилмайди.\nШвеция қатъий карантин чекловлари жорий этилмаган кам сонли давлатлардан бири бўлганди. Швециядаги кексалар уйларида Covid-19 дан касалланиш ва ўлим кўрсаткичлари етарлича юқори, аммо фуқароларини уйларига қамаган бошқа давлатлар билан таққослаганда коронавирус қурбонлари умумий аҳоли сонига нисбатан камроқ.\nДунёнинг бошқа давлатлари\nАҚШда сўнгги бир ҳафтада яна уч миллион киши ишсизлик нафақаси сўраб мурожаат қилди ва шу тариқа карантин даврида ишсиз қолган америкаликлар сони 36 млн кишини ташкил қилмоқда, бу эса мамлакатда меҳнатга лаёқатли аҳолининг тўртдан бир қисми демакдир.\n«Бугунги кунда ишсизлик нафақаси бўйича мурожаат қилаётганлар статистикаси тезлик билан ўсмоқда. Америка меҳнат бозори Буюк тушкунлик давридан буён бу қадар чуқурга шўнғимаган», дейди Charles Schwab молиявий компаниясининг британ бўлими раҳбари Ричард Флинн.\nСўнгги 10 кунда Американинг кўплаб штатларида карантин чекловлари бекор қилиниши бошланди, аммо мамлакат иқтисодиётининг катта қисми ҳамон тўхтаб турибди.\nАҚШ президенти Дональд Трамп Висконсин штати судини демократ губернатор Энтони Иверснинг изоляция режимини 26 майгача узайтириш ҳақидаги қарорини бекор қилгани учун олқишлади. Судьялардан бири локдаунни қамоқ режими деб атаган.\nЧоршанба куни кечқурун, суд қарори эълон қилиши биланоқ маҳаллий аҳоли барларни тўлдирди. «Одамлар одатий ҳаёт тарзига қайтишни исташмоқда», дея ёзган Трамп твиттердаги саҳифасида Висконсин суди қарори ҳақида.\nИверс эса ўз навбатида CNN телеканалига берган интервьюда суд қарори «штатда тартибсизлик юзага келишига олиб келади», деб таъкидлаган.\nАҚШ дунёда касалланганлар ва касалликдан вафот этганлар сони бўйича етакчилик қилмоқда - деярли 1,45 млн ҳолат ва 86,5 минг ўлим.\nАвстралиянинг Сидней шаҳрида кафе ва ресторанлар очилди, аммо уларда бир вақтнинг ўзида 10дан ортиқ киши бўлиши мумкин эмас. Кўпчилик ярми бўш жойларда ўтиришни истамаяпти ва айрим ресторанлар бунга чора топган: бўш қолдирилган стулларда манекенлар ўтирғизилган.\nҲонгконгда яриморолга келувчилар учун мажбуриятлар белгиланди. Жараён босқичлари тўғрисида твиттердаги саҳифасида фотограф Лорель Чор ёзиб қолдирган. Унинг сўзларига кўра, айни вақтда бу дунёдаги энг қатъий чегара чекловларидир.\nҲонгконг аэропортида қатъий карантин чоралари белгиланган / REUTERS\nҲонгконгга келувчиларнинг барчаси коронавирусни аниқлаш учун тестдан ўтиши керак, кейин натижалар улкан ҳоллда кутилади. Кутиш жуда узоқ вақт давом этади: Чор самолётдан тушганидан кейин бу жараён учун етти соат вақтини кетказган.\nТест натижаси ижобий чиққанлар шифохонага юборилади, қолганлар махсус билагузукларни тақишади ва ўз смартфонларига махсус иловани ўрнатишади. Бу илова бўйича уларнинг кейинги ҳаракатлари кузатиб борилади. Келганларнинг барчаси уйида ёки меҳмонхонада 14 кун давомида қолиши керак.\nХитойнинг материкдаги қисми билан қўшни бўлишига қарамай Ҳонгконгда эпидемия бошланганидан буён атиги мингга яқин касалланиш ҳолати ва тўрт ўлим қайд этилди.


Грузияда АҚШ кўмагида қуролли кучларнинг жанговар тайёргарлик маркази қурилади\n19:42 / 11.02.2017\nГрузия қуролли кучларининг жанговар тайёргарлик маркази АҚШ кўмагида қурилади. Бу ҳақда республика мудофаа вазирлиги хабар берди.\nМаҳкама Германиянинг Хохенфельсидаги АҚШ қуролли кучлари машғулот базаси раҳбари Леван Изориянинг Европада жойлашган АҚШ қуруқликдаги қўшинлари қўмондони Бен Хожес ва база раҳбари Антонио Аугуто билан учрашувидан маълумотни тақдим этган.\nМудофаа вазирлиги маълумотига кўра, "учрашув давомида Грузия ва АҚШ ўртасидаги ҳамкорлик ҳақида ҳужжатларда бу йўналишдаги узоқ муддатли мақсадлар баён этилгани" таъкидланган. "Аввалроқ (2016 йилнинг декабрида – таҳ.) имзоланган икки мамлакат ҳамкорлиги дастури Грузияда Хохенфельсдаги каби қуролли кучларининг жанговар тайёргарлик марказини ташкил этишни кўзда тутган", - дейишган маҳкамада.\nТбилисига марказ қуриш масаласини муҳокама қилиш учун яқин вақт ичида бригада генерали Антонио Агуто етиб келади, деб хабар берган Грузия мудофаа вазирлиги.


Sony махфий смартфонининг "айғоқчи" суратлари тарқалди » Ўзбекистон янгиликлари – Zamin.uz\nШу йилда тақдим этилиши мўлжалланган Xperia F8331 смартфони ниқоби остидаги Sony'нинг янги флагмани суратлари GSMArena сайтида пайдо бўлди. Бу ҳақда "Кун" хабар бермоқда. "Айғоқчи" расмларда кўриниб турганидек, янги смартфоннинг кўриниши Z-серия дизайнидан катта фарқ қилади: унинг юқори ва пастки юзалари текис, четлари эса қайрилган.\nУнинг олд панелида динамикалари ва NFC-антенналари жойлашган, орқасида эса - камеранинг янги тузилмаси ва иккиламчи LED-чақмоқлари. Xperia F8331 смартфонининг пастки қисмида USB Type-C портини кўриш мумкин, юқори қисмида эса - 3,5 миллиметрли аудиокириш.\nМанбага кўра, янги қурилманинг экрани Xperia X Performance'дан бироз каттароқ бўлади. Бундан ташқари флагманнинг иккита - олд ва орқа камераси ҳам - видеони 4K-сифатда тасвирга олиш имконига эга бўлади.\nXperia F8331 смартфонининг тақдимот муддати номаълум, лекин у йил охиригача чиқиши керак. Янги қурилма 2016 йилнинг сентябрида Берлинда бўлиб ўтадиган IFA кўргазмасида намойиш этилиши мумкин, зеро Sony'нинг унда иштирок этиши олдиндан маълум.\n21:18 iPhone 8'нинг илк реал суратлари пайдо бўлди


ТЎҚИМАЧИЛИК ТЕХНОПАРКИНИ ЯРАТИШ ЛОЙИҲАСИ - Ўзбекистон овози газетаси\n15 миллион долларга баҳоланмоқда\nТошкентда Тўқимачилик технопаркини яратиш лойиҳасининг дастлабки қиймати 15 миллион долларга баҳоланмоқда. Ушбу маълумот «Ўзбекенгилсаноат» акциядорлик жамияти томонидан 16 декабрь куни ташкил қилинган Корея Республикаси делегацияси иштирокидаги семинар чоғида маълум қилинди. Бу ҳақда 12news.uz хабар бермоқда.\n— Сарфланиши режалаштирилаётган 15 миллион долларлик маблағ ҳисобидан қурилиш-монтаж ишларини амалга ошириш, технологик ускуналарни сотиб олиш ва ўрнатиш, ходимларни технопаркдан фойдаланиш бўйича ўқитиш режалаштирилмоқда, — дейди Корея тўқимачилик технологиялари институти директори Парк Ёнг Хван.\nЛойиҳани амалга ошириш юзасидан ишлар бошланди. Айни пайтда Корея томонидан умумий майдони 10 минг квадрат метрга тенг юқори технологияли 3 ва 5 қаватли маъмурий бинолар, шунингдек, қуёш батареялари билан таъминланган алоҳида 2 қаватли бинонинг эскиз режаси ишлаб чиқилган.


Жакарта ушбу минтақага келган муссон туфайли тошқиндан азият чекди — Sof.uz\nЖакарта ушбу минтақага келган муссон туфайли тошқиндан азият чекди\n21.02 12:04 47 Жаҳон\n10 миллионга яқин аҳолиси бўлган Жакарта ушбу минтақага келган муссон туфайли тошқиндан азият чекди, деб хабар берди "Channel Asia news".\n"Ёмғир тўхтади, аммо Жакарта ҳали ҳам бошқа жойлардан келадиган сув билан шуғулланиши керак. Яхшиямки, бу шаҳар марказига зарар етказмайди ва сув пасайганда одамлар ўз турмушлларига қайтишлари мумкин", деди Жакарта губернатори Анис Басведан.\nҚутқарувчилар шаҳарнинг сув босган жанубий ва шарқий туманларидан 1,3 мингдан зиёд одамни эвакуация қилишлари керак эди, у ерда сув 1,8 метргача кўтарилган, шаҳарда йигирмага яқин эвакуация марказлари жойлаштирилган. Табиий офат қурбонлари ҳақида маълумот йўқ.\nСиноптикларнинг фикрига кўра, ушбу мавсумда энг кучли ёмғир яқин кунларда пойтахт вилоятига тушиши мумкин. Кейинги ҳафта у ерда кучли ёмғир, момақалдироқ ва шамол бўлиши кутилмоқда. Ёмғирли мавсум феврал ойининг охири ёки март ойининг бошига қадар давом этиши кутилмоқда.


ЎзА - Мурожаатлар жойида ҳал этилмоқда\n07.07.2017 17:52 Чоп этиш версияси\n"Халқ билан мулоқот ва инсон манфаатлари йили" Давлат дастури ижроси доирасида жойларда ўтказилаётган мулоқот ва сайёр қабуллар одамларни тинглаш, оғирини енгил қилиш ва уларни қийнаётган муаммоларни ҳал этиш, юртимизда амалга оширилаётган кенг кўламли ислоҳотлар жараёнидаги фаоллигини ошириш, адолатга, давлатга бўлган ишончини мустаҳкамлашга хизмат қилмоқда.\nБуни Ўзбекистон Республикаси Президенти девонининг фуқаролар ҳуқуқларини ҳимоя қилиш, жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати масъул ходимлари, бир қатор вазирлик ва идоралар, қўмита ва банк муассасалари раҳбарларидан иборат гуруҳ томонидан Андижон вилоятида ўтказилган сайёр қабул мисолида ҳам яққол кўриш мумкин.\nЎзбекистон Республикаси Президентининг Виртуал ва жойлардаги Халқ қабулхоналарига мурожаат қилган фуқаролар билан юзма-юз мулоқот ўтказилган сайёр қабулда вилоят ҳокимининг ўринбосарлари, вилоят бошқарма ва ташкилотлари, ҳуқуқни муҳофаза қилиш органлари раҳбарлари, туманлар ҳокимлари, давлат ва жамоат ташкилотлари мутасаддилари иштирок этди.\nСайёр қабулда мурожаат қилувчи ҳар бир фуқаронинг арзи, фикри тингланиб, уларни қийнаётган муаммоларни бартараф этиш бўйича туман ва шаҳар ҳокимлари, масалага дахлдор бошқарма, ташкилот ва корхоналар раҳбарлари иштирокида зарур чоралар кўрилди. Аксарият масалалар шу ернинг ўзида ҳал этилиб, мурожаат қилувчи фуқаронинг талаби қондирилди. Маълум вақт, атрофлича ўрганишни тақозо этадиган мурожаатлар бўйича мутасадди раҳбарларга тегишли топшириқлар, мурожаат қилувчига зарур тушунча ва тавсиялар берилди.\n– Иккинчи гуруҳ ногирониман, оиламиз уй-жойга муҳтож, – дейди Андижон шаҳридаги 9-маҳалла фуқаролар йиғинида яшовчи Турғуной Абдуллаева. – Халқ қабулхонасига уй-жой олишда ёрдам кўрсатилишини сўраб мурожаат қилган эдим. Жуда хурсандман, бугун замонавий тарзда барпо этилаётган арзон уй-жойлардан олишим учун дастлабки тўловнинг маълум қисми банк томонидан тўлаб бериладиган бўлди.\n– Кўп қаватли уйимизнинг томини ёпиш учун кредит олиш масаласида мурожаат қилдим, – дейди Хонобод шаҳар Абдурауф Фитрат номидаги маҳалла фуқаролар йиғинида яшовчи Дилором Қурбонова. – Сайёр қабулда ушбу масалани ижобий ҳал этиш бўйича тегишли ташкилотларга топшириқ берилди. Фуқароларнинг оғирини енгил қилаётган бундай сайёр қабулларни ташкил этган Президентимиздан миннатдормиз.\nСайёр қабулларда коммунал хизмат, ижтимоий муҳофаза, тиббиёт, таълим, ҳуқуқ-тартибот, банк идоралари фаолияти ва бошқа ижтимоий-иқтисодий, маиший масалалардаги 100 зиёд мурожаат кўриб чиқилиб, уларни ҳал этиш бўйича тегишли чоралар кўрилди. Мурожаатларнинг аксарияти жойида ҳал этилди. Қолган мурожаатлар ўрганиб чиқиш учун дахлдор ташкилотларга тақдим этилди.\nТадбирларда Андижон вилояти ҳокими Ш.Абдураҳмонов сўзга чиқди.


АҚШдаги миллий хавфсизлик агентлигида отишма содир бўлди\nАҚШдаги миллий хавфсизлик агентлигида отишма содир...\n14.02.2018 21:48 0 333\nФото: AP / WUSA TV-9\nАҚШнинг Мэриленд штатида жойлашган миллий хавфсизлик агентлиги штаб-квартирасида отишма содир бўлди. Воқеа агентлик биносининг олд қисмида юз берган. Бу ҳақида ABC телеканали хабар қилган.\nУч киши жароҳат олган, отишмани уюштиришда шубҳа қилинганлар қўлга олинган. Хизматчилар бино олдидаги тўсиққа урилган автомобилни тафтиш қилишган. Миллий хавфсизлик агентлигининг бош биноси жойлашган Форт-Мид шаҳрига қидирув вақтида шаҳар автомагистралини бекитиш ҳақида хабар берганлар. Ҳодиса жойида ФБР хизматчилари текширув ўтказмоқда.\nУшбу воқеа юзасидан мамлакат президенти Доналд Трамп ҳам бохабар қилинган. «Воқеа юзасидан янги маълумотлар пайдо бўлиши билан уларни тақдим этамиз», — дея маълум қилган президент маъмурияти матбуот хизмати.\nЖамият 19/02, 11:47


Эр билан чиқишишнинг олтин формуласи - Ayol.uz\nБаъзида баҳслашиб туриш ҳам фойдали\nЭркак киши доим ҳақ. Эҳ, аёл бўлиш нақадар қийин-а. Нима қилишга ҳам ҳайронсиз. Ён босай десангиз ҳақлигингиз кундек равшан. Фикр билдиришга ҳаракат қилсангиз яна тортишиб қолишингиз мумкин. «Хўп» деб уникини маъқуллайверган тақдирингизда ичингизда ўзингиз ва унга нисбатан алам тўпланиб бораверади. Келинг баҳслашиб қўя қолинг. Фақат маданиятли тарзда. ҳақиқатга яқин фактларни келтирган ҳолда, аста, аёллик назокати ила...\nБу сўзларни эшитиш қанчалар ёқимли бўларди-я. У бўлса ҳиссиз, қаранг, сўрасангиз жавоб бериш ўрнига телевизор кўриб ўтиришини... ҳафа бўлманг! Кўпгина эркаклар ширин сўз бобида нўноқ. Афсус, бу сўзлар туфайли аёлда бахт гормони ажралиб чиқишини билишмайди-да. Аммо дил изҳорини ҳадеб ишлатавериш ҳам унинг қадри йўқолишига олиб келади. ҳар куни «севаман» сўзини эшитаверсангиз, ундан ҳаяжонланиш ҳиссини туймаслигингиз аниқ.


Инновацион ривожланиш вазири: «Ўзбекистонда ҳам think tank марказлари пайдо бўлади» | Futura – ҳаммаси ахборот технологиялари, маркетинг ва стартаплар ҳақида Инновацион ривожланиш вазири: «Ўзбекистонда ҳам think tank марказлари пайдо бўлади» – Futura – ҳаммаси ахборот технологиялари, маркетинг ва стартаплар ҳақида\nЎзбекистон Республикаси Президенти Шавкат Мирзиёев ташаббуси билан тузилган Инновацион ривожланиш вазирлигининг асосий вазифаси саноатга ихтисослашган мамлакат иқтисодиётини илм-фан ютуқлари асосида ривожлантиришдан иборат. Бу ҳақда Инновацион ривожланиш вазири Иброҳим Абдураҳмонов Kun.uz’га берган эксклюзив интервьюсида маълум қилган.\n«Вазирлик олдида турган вазифалардан бири – Ўзбекистонда инновацион экотизимни шакллантириш.\nҒарбда илмга асосланган иқтисодиётнинг асосини think-tank (ақл марказлари) муҳокамасида кўтарилган мавзулар, илм-фан ютуқларини иқтисодиётга йўналтириш масалалари ҳал қилади. Бизда ҳам мана шундай тизимни яратиш асосий мақсадимиз бўлади», дейди вазир.\nМаълумот учун, биргина АҚШнинг ўзида 250дан ортиқ сиёсий-иқтисодий масалаларни тадқиқ этаётган think-tank марказлари фаолият юритмоқда. Жанубий Кореяда эса ана шундай «ақл марказлар»нинг хусусий шакли ҳам ишга туширилган бўлиб, улар орасида Samsung Economic Research Institute нафақат мамлакат иқтисодиётида, балки минтақада катта нуфузга эга.\nСуҳбатнинг тўлиғини қуйидаги ҳавола орқали томоша қилишингиз мумкин.\nЎзбекистонда интернет тадбиркорлари ассоциацияси рўйхатдан ўтказилди\nWant create site? Find Free WordPress Themes and plugins.Электрон тижорат (e-commerce) – бу интернет орқали савдо-сотиқ ва харидни амалга ошириш демакдир. Электрон тижорат вақтни ва пулни тежашга ёрдам беради: биринчидан, маҳсулот қидириб, вақт сарфламайсиз, буюрган нарсангизни қисқа фурсатда етказиб беришади. Иккинчидан, интернет орқали сотилаётган буюмлар нархи дÿконларда ёки бозорлардан 30-50 фоизгача арзон тушади. Чунки, сотувчида […]\n25 yanvar 17:07\n«Dori-Darmon» АКдаги давлат улуши ишончли бошқарувга топширилади\nWant create site? Find Free WordPress Themes and plugins.Президентнинг «Dori-Darmon» акциядорлик компанияси бошқарув самарадорлигини оширишга доир қўшимча чора-тадбирлар тўғрисида”ги қарори лойиҳаси ҚҲТБТ порталида эълон қилинган. Бу ҳақда Norma.uz хабар бермоқда. Ҳужжат лойиҳасида, истисно тарзида, тасдиқланган бизнес-режа параметрларига эришган тақдирда, «United Investment Healthcare Group» LLC компанияси (АҚШ) ваколатхонаси (бундан кейин — ишончли бошқарувчи) билан «Dori-Darmon» АК (бундан кейин — […]\n24 avgust 18:27\nЎзбекистондаги мактаблар автобуслар билан таъминланади\nWant create site? Find Free WordPress Themes and plugins.2019 йил 1 январгача мактаблар автобуслар билан таъминланади, деб ёзмоқда «Халқ сўзи». Бу ҳақда 2 ноябрь куни халқ таълими тизимини янада ривожлантириш борасидаги ислоҳотлар самарадорлигини ошириш масалаларига бағишлаб ўтказилган йиғилишда Шавкат Мирзиёев томонидан айтиб ўтилди. Шунингдек, президент, белгиланган мактаблардаги қурилиш-таъмирлаш ишларини якунлаш, марказлашган инвестиция маблағлари ҳисобидан уларни жиҳозлаш кераклигини […]\n6 noyabr 14:13\nЎзбекистонда техник қўллаб-қувватлаш хизмати 180 сонияда мижозга жавоб бериши керак бўлади\nWant create site? Find Free WordPress Themes and plugins.Ўзбекистонда биринчи марта “Телекоммуникация тармоқлари. Маълумот узатиш хизматларини кўрсатиш сифати ва нормалари” номли давлат стандарти қабул қилинди. Бу ҳақда “Ўзбектелеком” ташкилоти Spot нашрига маълум қилган. Ушбу ҳужжатда маълумот узатиш бўйича хизматларни кўрсатиш борасида асосий сифат кўрсаткичлари ва нормалари, шунингдек, уларни баҳолаш усуллари баён этилган. Телекоммуникация операторлари ва […]\n6 fevral 13:22\nБугундан бошлаб Ўзбекистон ва Тожикистон ўртасида тўғридан-тўғри автобус қатнови йўлга қўйилмоқда. Йўл кира нархлари маълум бўлди\nWant create site? Find Free WordPress Themes and plugins.Ўзбекистон ва Тожикистон ўртасида Тошкент-Хўжанд — Тошкент йўналишида мунтазам халқаро автобус қатнови очилмоқда. Биринчи тақдимот қатнови 15 май куни ишчи гуруҳ учун амалга оширилади. Унда вазирлик ва идоралар, ОАВ вакиллари ва сайёҳлик фирма директорлари бўлади. Келгусида автобуслар йил давомида мунтазам равишда — “Тошкент автовокзал” ва “Хўжанд” автовокзали ўртасида амалга […]\n15 мая 10:07\nЭстония Ўзбекистонга муқобил энергетикани ривожлантиришда кўмак беради\nWant create site? Find Free WordPress Themes and plugins.Эстония давлати Ўзбекистонга муқобил энергетикани ривожлантириш йўлида кўмаклашади. Мазкур лойиҳа Эстония ташқи ишлар вазирлиги томонидан молиялаштирилади. Маълумот учун, айни пайтда Эстония тоза технологиялар жамғармаси Ўзбекистонда Инновацион ривожланиш вазирлиги билан ҳамкорликда қўшма лойиҳа амалга оширмоқда. Унинг доирасида Тошкентда мазкур фонд таркибига кирувчи компаниялар эришган энг сўнгги натижаларни ўзида […]\n8 noyabr 15:14\nЭлектромобиль божи: Ўзбекистонга Tesla олиб кириш қанчага айланади?\nWant create site? Find Free WordPress Themes and plugins.2019 йилдан электромобиллар олиб кириш учун бож ва акциз бекор қилинди. Энди четдан электромобиль олиб келсангиз, 20% ҚҚС, 3% йўл жамғармасига йиғим ва божхона расмийлаштирувига йиғим тўлайсиз. Масалага аниқлик киритиш мақсадида, Avtostrada.uz Ўзбекистонга Tesla автомобилини олиб келиш қанчага тушишини ҳисоблаб чиқди. Tesla Model S – Москвадаги автосалонда […]\n4 fevral 10:10\nПрезидент қарори: Ўзбекистонда «блокчейн» технологиялари жорий қилинади\nWant create site? Find Free WordPress Themes and plugins.Ўзбекистон Республикасида рақамли иқтисодиётни ривожлантириш чора-тадбирлари тўғрисидаги Президент қарори қабул қилинди, деб хабар бермоқда Адлия вазирлигининг «Ҳуқуқий ахборот» канали. Қарорга мувофиқ: Лойиҳа бошқаруви миллий агентлиги рақамли иқтисодиётни жорий қилиш ва ривожлантириш бўйича ваколатли орган қилиб белгиланди; крипто-активлар соҳасида майнинг, смарт-контрактлар, «блокчейн» технологиялари жорий қилинади; «блокчейн» технологияларини ишлаб чиқиш ва […]\n5 iyul 16:32\n«UMS» компанияси турли бож, тўлов ва йиғимлардан озод этилди\nWant create site? Find Free WordPress Themes and plugins.Рақамли иқтисодиётни ривожлантириш мақсадида рақамли инфратузилмани янада модернизация қилиш чора-тадбирлари тўғрисида Президент қарори эълон қилингани ҳақида хабар бергандик. Қарорга кўра, «Universal Mobile Systems» МЧЖ устав капиталидаги давлат улушини 100 фоиз миқдорда янги ташкил қилинган давлат муассасаси шаклидаги «Рақамли ишонч» рақамли иқтисодиётни ривожлантиришни қўллаб-қувватлаш жамғармаси ҳисобига беғараз асосда топширилди. […]\n21 noyabr 13:10\nЧимён ҳақида мобиль илова яратилди\nWant create site? Find Free WordPress Themes and plugins.Ўзбекистон Фанлар академияси қошидаги Ботаника интитути мутахассислари томонидан «Flora Chimgan» номли мобиль дастур яратилди. Мазкур Android-илова ёрдамида Угам-Чотқол ҳудудида учрайдиган барча ўсимликлар ҳақида маълумот олиш мумкин, деб хабар берди «Mobinfo.uz». Масалан, туристлар, Чимён тоғи бўйлаб ҳаракатланувчилар дастур ёрдамида йўлларида учраган ўсимлик ҳақида қизиқарли маълумотларга эга бўлишлари мумкин. Бунинг учун […]\nЭлектрон ҳукуматни ривожлантириш бўйича лойиҳалар тўхтатиб қўйилди\nWant create site? Find Free WordPress Themes and plugins.Ўзбекистон Республикаси давлат бошқарувига рақамли иқтисодиёт, электрон ҳукумат ҳамда ахборот тизимларини жорий этиш бўйича қўшимча чора-тадбирлар тўғрисидаги Президент Фармони қабул қилинди. Унга кўра, «Электрон ҳукумат» тизимини бошқариш бўйича функциялар Ахборот технологиялари ва коммуникацияларини ривожлантириш вазирлигидан Лойиҳа бошқаруви миллий агентлигига ўтказилганлиги вақтинчалик чорага сабаб бўлди, деб хабар бермоқда «Норма». Ҳужжатда ваколатларни […]\n14 dekabr 16:26\n“Ўзбектелеком” Россиянинг энг йирик онлайн-кинотеатри билан ҳамкорликни йўлга қўяди\n“Ўзбектелеком” Россиянинг энг йирик онлайн-кинотеатри бмлан ҳамкорликни йўлга қўяди\n22 fevral 13:39\nТермизда текин «Wi-fi»ли «Ақлли бекат»лар фойдаланишга топширилди\nWant create site? Find Free WordPress Themes and plugins.Термиз шаҳрида бир йўла 8 та инновацион жамоат транспорт бекати фойдаланишга топширилди. Бу ҳақда «ЎзА» хабар бермоқда. Замонавий қурилиш материаллари асосида қад ростлаётган мазкур бекатларда кондиционер, жамоат транспорти ҳаракат жадвалининг таблоси, «Фуқаро – тезкор ёрдам хизмати» фавқулодда алоқа ахборот панели, атроф-муҳит мониторинги сенсори, бепул Wi-fi интернет тармоғи, видео […]\n31 oktyabr 20:03\nСайёҳларга жамоат жойларида эркин тасвирга олишларига рухсат берилади\n7 fevral 10:34\nЎзбекистонда “Facebook” ва “YouTube” билан боғлиқ муаммоларнинг эҳтимолий сабаблари маълум қилинди\nWant create site? Find Free WordPress Themes and plugins.Ўзбекистонда “Facebook” ва “ВКонтакте” ижтимоий тармоқларига кириш, “YouTube” видеохостингидан фойдаланиш билан боғлиқ муаммолар ташқи интернет-канал сиғимини кенгайтириш ишлари билан боғлиқ бўлиши мумкин. Бу ҳақда Ўзбекистон ахборот технологиялари ва коммуникацияларини ривожлантириш вазири биринчи ўринбосари Олимжон Умаров 18 октябрь куни Ўзбекистон ва Россия минтақалараро ҳамкорлик форуми доирасида “Газета.uz” нашрига […]\n18 oktyabr 23:23\nЙил бошидан буён Ўзбекистоннинг олтин-валюта захиралари 1,206 миллиард долларга камайди\nWant create site? Find Free WordPress Themes and plugins.Ўзбекистоннинг олтин-валюта захиралари январь-август оралиғида 5%га қисқариб, 26,8 миллиард долларни ташкил қилди. Бу ҳақда Ўзбекистон Марказий банки маълумотларида акс этган. Ўзбекистон олтин захираси умумий ҳажми август ойида 151 млн АҚШ долларига ошиб, 13,9 млрд АҚШ долларини ташкил қилди. Август ойида олтин захирасининг 6,83 тоннага кўпайди ва 1 […]\n24 sentyabr 10:27\nЎзбекистонда пенсионерлар учун ID-карта жорий этилади\nWant create site? Find Free WordPress Themes and plugins.Мамлакатимизда «SMS-pensiya» хизмати орқали фуқароларга уларнинг пенсия миқдорлари, тўлов амалга оширилганлиги, шунингдек, оширилган пенсиялар тўғрисида бепул SMS-хабарларни олиш имконияти яратилган. Ушбу хизматдан ҳозирда 1,8 млн. пенсионер фойдаланмоқда. Шунингдек, Молия вазирлиги ахборот хизматининг маълум қилишича, пенсия ва нафақа олувчиларнинг шахсини тасдиқлаш ҳамда нақд пул шаклидаги тўловлари автоматлаштириш мақсадида […]\n7 avgust 15:10\nДорихоналардаги нархларни онлайн режимда билиш мумкин бўлади\n29 yanvar 11:01\nЎзбекистонда янги телеканал очилиши маълум бўлди\nWant create site? Find Free WordPress Themes and plugins.Ахборот технологиялари ва коммуникацияларини ривожлантириш вазирлиги «Xabar.uz» ахборот-таҳлилий портали билан биргаликда янги телеканал ташкил этмоқдалар, деб маълум қилмоқда Repost нашри. Шу муносабат билан вазирлик янги ташкил этилаётган телеканалга бошловчи ва журналистлар ўртасида танлов эълон қилди. Айни чоғда телеоператорлар, монтаж усталари, графика усталари, чироқчи-техниклар, овоз оператори ҳам ишга таклиф […]\n23 mart 14:15\nЎзбекистон 2019 йилдан бошлаб мобил алоқа хизматларига акциз солиғини жорий қилади\nWant create site? Find Free WordPress Themes and plugins.Ўзбекистон 2019 йил 1 январдан бошлаб мобил алоқа хизматлари учун акциз солиғини жорий қилади. Акциз солиғи Ўзбекистон президентининг “Ўзбекистон Республикасининг 2019 йилги асосий макроиқтисодий кўрсаткичлари прогнози ва Давлат бюджети параметрлари ҳамда 2020-2021 йилларга бюджет мўлжаллари тўғрисида”ги қарори билан жорий этилмоқда. Ҳужжатга кўра, мобил алоқа хизматлари учун акциз солиғи […]\n28 dekabr 14:51\nMDC Nova Pro: Face Lock функциясига эга арзон 4G смартфон сотувга чиқди\nWant create site? Find Free WordPress Themes and plugins. MDC компанияси яна бир замонавий арзон моделни сотувга чиқарди. Ўзбекистон бозорида ҳамёнбоп смартфонлари билан танилиб улгурган MDC компанияси яна бир замонавий арзон моделни сотувга чиқарди. Nova Pro деб номланган янги қурилма замонавий смартфон фойдаланувчиси учун керак бўлган деярли барча асосий функциялар билан жиҳозланган. У ҳозирда юртимиз […]\n9 noyabr 10:50\nНега Nokia Apple‘га, Sony ва Panasonic Samsung‘га ютқазган?\nBMWдаги ўзбекистонлик: Шокир Тўлаганов – орзусидаги иш ҳақида\n«Facebook» ишга тушганига 15 йил тўлди\nКун галереяси: Samsung Galaxy F моделининг сифатли расмлари пайдо бўлди\nҚандай офис кийимлари вақтингиз ва пулингизга тежашга ёрдам беради?\nҲиндистонлик ўспирин арзон смартфон сабаб ўз жонига қасд қилди


Амир Темур қурдирган иншоотлар жаҳон меъморчилигида янги йўналишдир\nТОШКЕНТ, 8 апрель. /«Дунё» АА/. 9 апрель – Амир Темур тавалуд топган кун. Буюк бобокалонимиз бунёдкорлик соҳасида ҳам катта ўзгаришларни амалга ошириб, жаҳон меъморчилигини бемисл даражада бойитган. У салтанат мафкураси, ғояси ва маҳобатини ўз бунёдкорлик ишларида намоён эта олган.\nАмир Темур Самарқанд атрофида ўз даврида дунёнинг сиёсий марказлари бўлган Шероз, Султония, Бағдод, Ироқ, Дамашқ, Миср каби 12 та шаҳар номи билан қишлоқлар барпо этиб, салтанат пойтахтининг уларга нисбатан тутган мавқеига алоҳида урғу берган. Шунингдек, Соҳибқирон Самарқанд шаҳри атрофида ўнлаб боғлар яратган, бу боғларда гўзал иморатлар, фавворалар ва бошқа иншоотлар қурдирган.\nНафақат Самарқанд ва Шаҳрисабз шаҳарлари, балки Темур салтанатининг барча бурчакларида ҳам кенг бунёдкорлик ишлари олиб борилди.\nМуаррих Шарафиддин Али Яздий Кавказ атрофида Бойлақон шаҳри қурилиши ҳақида шундай ёзиб қолдирган: «Ҳазрат Соҳибқироннинг Бойлақонни таъмир этмак доъийаси муборак хотиридан ўтди. Ул шаҳар муддати мадидким вайрон бўлуб, не бир иморати ва не бир жонивору ҳашорати бор эрди. Ул сарзаминида махсус ёрлиқ била хуш раво муҳандислар ва кордон меъморлар шаҳар тарихиға машғул бўлдиларким, анинг ҳандақи ва тўрт бозори ва бисёр эвлари ва ҳаммому карвонсаройи ва майдонию боғи ва ғайруҳуни асос этиб андоза қилдилар. Ва таноб тортиб шаҳзодалару беклар ани тақсимладилар. Черик тамоми жадди бирла ишга машғул бўлдилар. Ул иморатларнинг барчаси пишиқ ғиштдан бир ой муддатда тамом этилди...»\nАйтишларича, бу шаҳарнинг фаровонлигини таъминлашга хизмат қилувчи Наҳри Барлос каналининг Амир Темур тарафидан қаздирилиши ўз даврида катта шов-шувга сабаб бўлган. Бу каналда ҳатто кемалар қатнови ҳам йўлга қўйилган.\nХалқаро Амир Темур фонди раиси, профессор Қўзибой Мамараимовнинг тарихий манбаларга таяниб айтишича, Амир Темур 1401 йилда Румга юриши олдидан Озарбайжон ҳудудидаги Қорабоғда қишлаб қолади ва Арас (Аракс) дарёсидан боғларни суғориш учун ариқ қаздиради.\nҲозир ҳам Қорабоғда Амир Темур бошчилик қилган баъзи қурилиш иншоотлари, боғлар мавжуд. Низомиддин Шомийнинг ёзишича, ўша пайтда Гилон ва Мазандарон (Каспий) денгизигача етиб борадиган дарёлар қаздирилган.\nШомийнинг «Зафарнома» асарида ёзилишича, «Соҳибқирон Эрон, Турон мамлакатларида машҳур иморатлар қурган. Эронда биздан ёдгорлик қолган».\nАмир Темурда Бийлокент ерида бир шаҳар бино қилиш мақсади пайдо бўлади ва қурилиш ишларини бошлайди ҳамда чўлда шаҳар барпо этади. Шунингдек, 1403 йил амирларни йиғиб, ислом дини, илм-фан марказларидан бири бўлган Боғдодни обод қилиш учун фармон беради.\nАмир Темур томонидан қурилган иморатларни юз йиллардан кейин кўрган ва бундан қаттиқ ҳайратга тушган можор олими Х. Вамбери унинг бу фаолиятига шундай баҳо берган: «Самарқанднинг шавкатли давридан қолган меъморий асарларни ҳозирги заиф ҳоли билан қиёсланса, бугунги муҳташам биноларнинг тавсиялари муболағали туюлмайди. Султон Худобанда тарафидан Султонияда юз йил илгари қурилган масжиднинг гўзаллиги Темур тарафидан бунёд этилган ҳозирги Самарқанднинг харобалари устида қад кўтарган «Масжиди шоҳ»нинг гўзал маҳобати билан тенглаша олмас.\nМеъморчиликнинг шундай услубида кейинроқ қурилган бинолар, масалан, Исфахондаги Масжиди Кабир, Қум ва Машҳаддаги турбалар Темур ҳиммати билан бунёд этилган иморатга нисбатан такрорийдир».\nУкраинада Наврўзи олам байрами нишонланд...\nЎзбекистоннинг Украинадаги элчихонаси томонидан Львов шаҳрида Наврўз умумхалқ байрами нишо...\nЎзбекистоннинг БМТ Бутунжаҳон сайёҳлик т...\nЖорий йил 2 март куни Ўзбекистон ва БМТ ҳамкорликнинг 30 йиллигини нишонлайди. Мамлакатими...\nИсломободда “Буюк саркарда, мутафаккир в...\nКеча Покистон пойтахтида “Буюк саркарда, мутафаккир ва шоир Заҳириддин Муҳаммад Бобур: Ўзб...


2016 йилда Ўзбекистондан кўчиб кетганлар сони, келганлар сонидан кўп бўлди\nЎзбекистоннинг доимий аҳолиси 2017 йилнинг 1 январь ҳолатига кўра 32,121 миллион кишини ташкил этди. Бу эса 1 йилда ўсиш 1,7 фоизга тенг бўлганини (545,8 минг киши) кўрсатади. Ушбу маълумотлар Давлат статистика қўмитаси ахборот хизмати томонидан эълон қилинди.\n2016 йилнинг январь ойидан декабрь ойи охиригача мамлакатда 726,8 минг бола туғилган, туғилиш коэффициенти 22,8 промилле (2015 йилдагидан 0,6 промилле кам) бўлди. Туғилишлар сони Қорақалпоғистон Республикаси, Сурхондарё, Бухоро, Тошкент, Андижон, Қашқадарё ва Сирдарё вилоятларида сезиларли даражада камайгани қайд этилган. Туғилиш ҳажми ошиши Тошкент шаҳри ва Навоий вилоятида кузатилган.\nЎтган йил мобайнида 154,5 минг ўлим қайд этилиб, ўлим коэффициенти 4,8 промиллени ташкил этди. Ўлим ҳолатлари Навоий, Сурхондарё, Сирдарё, Қашқадарё, Хоразм вилоятлари ва Қорақалпоғистон Республикасида нисбатан кўп қайд этилди. Ўлим коэффициенти тушиши Андижон, Наманган, Фарғона ва Тошкент вилоятларида кузатилган.\nРўйхатга олинган ўлимларнинг 59,6 фоизи қон айланиш тизими касалликлари, 9,4 фоизи ўсимталар, 6,7 фоизи бахтсиз ҳодиса, заҳарланиш ва жароҳатланиш, 5,9 фоизи овқат ҳазм қилиш органлари касалликлари, 4,9 фоизи нафас олиш органлари хасталикларидан, 1,9 фоизи эса юқумли ва паразитар касалликлар туфайли содир бўлган. 11,6 фоиз киши бошқа касалликлар туфайли ўлим топган.\nЎтган йил давомида бир ёшгача бўлган 7700 бола ҳаётдан кўз юмиб, гўдаклар ўлими 10,5 промиллени ташкил этган. 56,7 фоиз бир ёшгача болалар перинатал даврда вужудга келган ҳолатлардан вафот этган бўлса, 22,4 фоизи нафас олиш органлари касалликлари, 9,8 фоизи туғма нуқсонлар, 3,1 фоизи инфекцион ва паразитар касалликлардан, 1,9 фоизи бахтсиз ҳодисалар, заҳарланиш ва жароҳатлар, 0,6 фоиз бола овқат ҳазм қилиш хасталиклари, 5,5 фоиз бола эса бошқа касалликлардан вафот этган.\n2016 йил бошидан охиригача ФҲДЁ органлари 275,1 минг никоҳ ва 29,4 минг ажримни қайд этди. Республика бўйича никоҳ коэффициенти 8,6 промилле, ажрашувлар — 0,9 промиллени ташкил этди. Никоҳ коэффициенти камайиши республиканинг барча вилоятларида қайд этилган. Ажрашувлар сони эса Жиззах, Сирдарё ва Хоразм вилоятларида нисбатан кўп бўлган. Бухоро, Навоий ва Тошкент вилоятлари, шунингдек, Тошкент шаҳрида ажрашувлар сони қисқарди.\nЯнварь-декабрь ойларида республика бўйича кўчиб келганлар 141,7 минг, кўчиб кетганлар — 168,3 мингни ташкил этди. Миграция сальдоси минус 26,6 минг бўлди (2015 йилда — минус 29,3 минг). Миграция сальдоси Тошкент ва Самарқанд вилоятларида ҳамда Қорақалпоғистон Республикасида сезиларли даражада кўп бўлган.\nўлим туғилиш Демографик ҳисобот


Ал-Хаким ат-Термизий ҳикматлари – UFQ\nTOPICS:Ал-Хаким ат-Термизий. Манозил ул-ибод мин ал-ибодаАт Термизийислом динихикматлар\n23.02.2018 | 80\nХаким Термизий асарлари саҳифаларида сингдирилган донишмандона ҳикматлар ва улар ташиган ғоялар, илгари сурган муддаоларнинг ўзи алоҳида мавзу. Чунки, бу донолик намуналари инсонларни ҳамиша эзгулик сари даъват этади.\nАлломанинг мўъжизакор қалами самараси бўлмиш ҳикматларнинг маъно ва мазмуни беқиёс. Уларда дунё изтироблари, бандаларининг ножоиз қилиқлари нишонга олинади. Аллоҳнинг бандаси дунёга келибдики ўз ташвиши, ўз юмуши, ўз шодлиги ва шунга монанд воқеалар гирдобига кириб қолганини гоҳо англаб ҳам етмайди.\nЧиндан ҳам инсон ҳаёти ғалати қутбларни намоён этади. У кўпинча ўзини ожиз ва нотавон ҳис қилади, ўзини хўрланган деб билади. Гоҳо у масрур ва ғурурлидир. Аллома ана шундай кимсаларга қарата ўзининг «Наводир ал-усул» асарида айтади: «Инсоннинг умидсизликка тушиши, бу унинг Аллоҳни билмаганидир».\nБашарти юқоридаги ҳикматни астойдил таҳлил назаридан ўтказсак, ундаги ғоя сири осонгина ечимини топади. Аллоҳ инсонни яратган, бу кўпчиликка аён, лекин унинг умидсизлик ботқоғига чўкиши оз-моз тушунарсиз. Аллома айтмоқчики, Аллоҳни таниган банда зинҳор тушкун кайфиятда бўлмайди, у Аллоҳ мадади билан ўзини мағрур ва тетик тутади. Тақдирдан нолиш Аллоҳ бандаси учун бегонадир. Банда қисматдан эмас, ўзининг ёмон нафсидан ўпкалаши лозим.\nАллоҳни бандаси бутун умр синовлар майдонида ҳаракат қилади. Аллоҳ уни қадам-бақадам имтиҳондан ўтказиб боради. Аллоҳ бандасини турли усул ва йўллар билан синайди, уни текшириб туради. «Наводир ал-усул»даги қуйидаги жумлага эътиборни тортсак: «Аллоҳ таоло бандаларига бу дунёда бойлик, фақирлик, иззат, хорлик, улуғлик ва тубанлик каби ҳислатларни ато этиб, уларни имтиҳон килади»(50).\nКўринадики, инсон ўзи яшаётган заминда Аллоҳ имтиҳонларидан қочиб қутила олмас экан. Чунончи, Аллоҳ ўз бандасига фақирлик инъом этгани каби фақирлик изидан уни бойлик билан ҳам сийлаши мумкин ёки аксинча. Демак бойлик ва фақирлик эгизак қутблар бўлганидек, иззат ва хорлик, улуғлик ва тубанлик, иссиқ ва совуқлик ҳам бутун умр ёнма-ён яшар экан. Бу ҳил яхши- ёмон тушунчалар узлуксиз давом этади ва бир-бирини талаб қилади. Улар бири, иккинчисиз яшай олмайди. Улар хаёт майдонида бир ҳил мавқега эга ва улар бир пайтда пайдо бўлган.\nЮқоридаги мушоҳадалардан шу нарса аён бўладики, Аллоҳ кудратига тенг кела оладиган куч дунёда йўқ экан. Аллома Хаким Термизийнинг «Манозил ул-ибод мин ал-ибода» (Т.:2003) асарида ушбу жумлани ўқиймиз: «Улуғ ва буюк Аллоҳнинг қудратига тенг келадиган куч ва қувват йўқ»(7). Инсонга берилган барча имтиёзлар Аллоҳ туфайли экан, инсонга қилинган «хидоят (раҳнамолик), тавфиқ (мадад), қўрқув ва қувват-барчаси улуғ Аллохдандир»(19).\nАнглашиладики, Аллоҳ ўз бандасининг бахти учун барча нарсага тайёр, Аллоҳ ўз бандасига тўғри йўлни ҳидоят қилади. Ана шу зайлда Аллоҳ ўз бандасига тавфиқ кўрсатади, уни куч-қувват билан таъминлайди ва уни қўрқув(Худони доимо ёд)да тутади. Аммо қўрқув ихтиёрий, банда кўпинча қўрқув(Худо)ни унутиб қўяди, бу эса уни адаштиради. Адашув нимада намоён бўлади, Аллоҳнинг бандаси аксар ҳолатда бойликка ҳирс қўяди, бойликка маҳлиёлик эса бандани тубанликка етаклайди.\nБуларнинг бари нафсга бориб тақалади. Бунга жавобни тағин «Манозил ул-ибод мин ал-ибода» асаридан топамиз: «Нафс эса Аллоҳга зид… Чунки нафс Аллоҳнинг душманидир» (13-14).\nХаким Термизийнинг ана шу хил юқоридагиларга монанд ҳикматлари Абдурахмон Суламий (946-1022)нинг «Табакот ус-суфия», Фаридиддин Аттор (1145-1221)нинг «Тазкират ул-авлиё», Абдурахмон Жомий (1414-1492)нинг «Нафахот ул-унс мин хазарот ил-қудс», Алишер Навоийнинг «Насойим ул-муҳаббат мин шамойим ул- футувват» асарларида ҳам келтирилади.\nЖумладан, «Тазкират ул- авлиё»да турли мавзуларга оид ҳикматлар жамланган, шулардан айримларига диққат қилсак. Хаким Термизийдан тақво (пархезкорлик) ва жавонмард (саховатпеша)лик хақида сўрашганда айтган жавоблари ўта салмоқли.\nЖавобни тингланг: «Тақво шуки, қиёматда ҳеч ким сенинг этагингни тутмаса ва жавонмардлик шуки, сен бирор кимсанинг этагидан тутмасанг». Аллоҳ йўлида қилинган тақво шу даражада мукаммал ва бенуқсон бўлиши лозимки, оҳират куни сени безовта қилмасин. Жавонмардликнинг бош мезони тамаъни унутиш, қилинган яхши амал бадалига тамаъгирлик изҳор этмаслик талаби етакчи режада туради. Ижросини топган дуою фотиха, салоту савмлар оҳиратда жаннат илинжида қилинган бўлса, уларнинг савобу -самараси беҳуда саробга айланиши муқаррар.\nУзоқ бормай аллома ҳикматларидан баъзиларини мисол тариқасида келтиришни мақбул топдик.\nҲ И К М А Т Л А Р\n-Тақво шуки, қиёматда ҳеч ким сенинг этагингни тутмаса ва\nжавонмардлик шуки, сен бирор кимсанинг этагидан тутмасанг.\n-Азиз одам шуки, гунох уни хор қилмаган бўлсин.\n-Озод одам шуки, тамаъ уни қул қилмаган бўлсин.\n-Хожа улки, шайтон уни асир этмаган бўлсин.\n-Оқил улки, Худо йўлида зарарли қилиқлардан ўзини тийса ва ўз нафсининг ҳисобини қилса.\n-Кимки тариқатга кирса, унинг гунохкорларга инкори қолмас.\n-Кимки бирор нарсадан қўрқса, ундан кочади, кимки Худодан\nқўрқса Худога қочади.\n-Асл мусулмонлик икки нарсада намоён бўлади, бири эзгулик истаги ва иккинчиси Худо олдида қўрқишдан жудолик.\n-Йўқтилган нарсага эмас, ниятнинг йўқолишига қайғуриш керак, зеро ҳеч бир эзгу иш ниятсиз бўлмас.\n-Сен истайсанки, нафс билан Хақни танишни, ваҳоланки нафсинг ўзини танимаса ва танишни истамаса, қандай қилиб Хақни танигай?\n-Шайтон бир соатда қилган ишни юзта оч шер қўй қўрасида қилолмаганидек, бир соатда одам нафси қилган ишни юз шайтон уддалай олмас.\n-Одам айби шуки, у ўзига зиён келтирувчи нарсаларга маҳлиё ва хушнуддир.\n-Жавонмардлик шуки, унинг наздида мусофир ва муқим кишилар тенгдир.\n-Хак таоло бандаларининг ризқини кафолатлаб қўйган, лекин бандалар ҳамиша таваккал қилади.\n(Аттор Ф. Тазкират ул-авлиё.Чопи панжум.-Техрон: Бехзод,1375.-942 с. таржималар узимизники).\n-Саҳоватпешалар инъом этмоқликни олмоқликдан яхши кўрадилар.\n-Инсоннинг умидсизликка тушиши, бу унинг Аллоҳни билмаганидандир.\n-Аллоҳ сенга илм, ақл, ҳидоят берди, сен унинг тақдирига рози бўл, тақдирингдан нолима, ўзингнинг ёмон нафсингдан ўпкалан.\n-Мискиннинг кулига садака тутказишнинг барча хислатлардан устун томонлари бор.\n-Али ибн Хусайн (р.а.) тиланчига нарса берса, аввал уша нарсасини ўпиб, кейин уни тиланчининг қўлига тутқазар эди.\n-Агар банда ҳар ойда уч кундан рўза тутиб борса, у бутун умр рўза тутгандек бўлади.\n-Аллоҳ таоло бандаларига бу дунёда бойлик, фақирлик, иззат, хорлик, улуғлик ва тубанлик каби хислатларни ато этиб, уларни имтиҳон қилади.\n-Мурувват-муборак ва маҳбуб хулқдир.\n(Ал-Хаким ат-Термизий. Наводир ал-усул. Таржимон Иброхимжон Усмонов.-Тошкент: Мовароуннахр, 2006.-60 б.)\n-Улуғ ва буюк Аллоҳнинг қудратига тенг келадиган куч ва қувват йўқ.\n-Тавба қилувчилар ўзларини барча гуноҳлардан пок қилиб, Аллоҳ муҳаббатига сазовор бўладилар.\n-Ким дунё (бойлик)ни севса, дунё(бойлик) уни кўр ва кар қилиб қўяди.\n-Нафс эса Аллохга зид…Чунки нафс Аллоҳнинг душманидир.\n-Қуръони Каримнинг кўп оятларида нафс барча ёвузликларнинг манбаи, -деб талқин қилинади.\n-Хою хавас (нафс шиддати)га қарши жиҳод қилиш ўзликни поклаш демакдир.\n-Мўъминлар Аллоҳнинг маҳбусларидир, фосидлар шаҳват маҳбуслари ва кофирлар эса шайтон маҳбусларидир.\n-Савоб шундай амалки, уни бажарганингда қалбингда ҳузур-халоват, ором ва таскинлик пайдо бўлади.\n(Ал-Хаким ат-Термизий. Манозил ул-ибод мин ал-ибода. Абдулкаххор Шоший таржимаси.-Тошкент: Мовароуннахр, 2003.-108 б.)


Олмалиқ кон-металлургия комбинати очиқ мис конида рудаларни қайта ишлаш миқдорини кўпайтиради\n17:37 / 22.12.2016\nОлмалиқ кон-металлургия комбинати (ОКМК) «Қалмоққир» конидаги комбинатнинг асосий хом ашё базасини кенгайтирди.\nКорхона маълумотларига кўра, лойиҳа очиқ мис конида рудаларни қайта ишлашни миқдорини кўпайтиришни назарда тутади. Бу эса 2017 йилда қўшимча 4 миллион тонна кўпроқ хом ашё қайта ишланишига ёрдам беради. Асосий технологик қурилмалар Россиянинг «Тяжмаш» АЖ (Сизрань) томонидан етказиб берилади.\nУмумий қиймати 75,2 миллион долларлик бўлган лойиҳа Ўзбекистон тикланиш ва тараққиёт Жамғармасининг 28 миллион долларлик кредити, шунингдек Ўзбекистон банклари кредити ҳамда ОКМКнинг шахсий маблағлари ҳисобидан молиялаштирилади.\nМаълумот учун, ОКМК жорий йил бошида 118 миллион долларлик қийматга эга тўйинтирувчи мажмуа модернизациясини якунига етказди. Бунда ҳам қурилмалар «Тяжмаш» томонидан етказиб берилганди. У 2012 йилнинг охирларида имзоланган 73,9 миллион долларлик шартнома доирасида амалга оширилди.\nЭслатиб ўтамиз, ОКМК - Ўзбекистондаги ягона мис ишлаб чиқарувчиси саналади. «Қалмоққир» конида эса 1954 йилдан буён рудалар қазиб олинади. Унинг лойиҳа қуввати бир йилда 31,5 миллион тонна рудани ташкил этади.